Bakka alaze ekitta ensusu z’abawala\nAmanyi engeri y’okutobeka engoye n’ebintu ebirala byazambalirako n’awooma. Yayogedde ne LAWRENCE MUKASA n’amunnyonnyola ebintu eby’enjawulo ebimuyamba okwambala n’anyuma.\nWALIWO enjawulo wakati w’okwambala n’okwesuulirako olugoye n’otambula. Kye tuyita okwambala ye muntu okuggunda olugoye n’atambula nga buli gw’ayitako amwenya yekka mu mutima, ate okwesuulako ye muntu okweyiwako ekigoyegoye n’akuyitako n’otofuna na maanyi gakyuka kutunula kulaba ani akuyiseeko. Ruth Bakka 22, ow’e Kawaala nga muyimbi ate ng’alina n’edduuka ly’engoye e Wandegeya y’omu ku bawala abambazi era ng’ono akuyitako ng’oli n’owewuwo n’amukwerabiza .\n“OMUWALA amanyi okwambala nga tannatunuulira bulungi bwa lugoye, alina okusooka ne yeemanya enkula y’omubiri gwe, langi y’olususu lwe ne sayizi ye awo n’alyoka asonga ku lugoye olunaamunyumira.\nWaliwo abawala abamu abambala engoye ez’ebbeeyi ate ne batanyuma era nga bw’omusanga oyinza okulowooza nti yalweyazise, lwali lwa mugenzi, oba nga gwe yaluguzeeko yabadde mulwadde wa maaso.\nOmuwala atambula n’omulembe asooka n’amanya bwe batobeka langi n’atafuna bukuubagano mu by’ayambadde. Nze bwemba nnyambala olugoye nsooka ne ndowooza ku nviiri ze nsibye, engatto ze ηηenda okwambalirako, ensawo gye ηηenda okukwatirako awo ne ndyoka nfuluma.\nNaye kino abawala abamu tebakifaako. Okugeza omuntu ssinga oyambala langi eyaka ennyo waggulu, ate wansi toyambalirako eyakaayakana, ojja kufaanana bulala. Kiba kirungi n’otobekamu langi enzikivu olwo ky’oyambadde waggulu n’evaayo bulungi era kijja kuba kizibu obutanyuma.\nNga tonnaba kwambala lugoye, sooka otunuulire ekika ky’engatto ky’ogenda okulwambalirako.\nWaliwo omuwala lw’ayambala olugoye n’aluteekako ekigatto n’afaanana atamanyi by’aliko, so ng’olugoye lulungi, naye engatto n’erutta.\nEno y’ensonga lwaki kyandibadde kirungi, bw’oba ogula olugoye n’osooka weefumiitiriza oba ng’olina engatto eneerugenderako, bw’oba togirina n’ogula eneerugenderako.\nEkirala kirungi n’ogula engatto eneekuwa emirembe n’olema kutambula ng’owenyera kubanga ne bw’onooba onyumye abakulaba bajja kukuyisaamu amaaso.\nEBIRALA EBIMUFUULA OW’OMULEMBE\nOlususu: Akasusu kange nkasiigako akazigo ka Movit Jerry kubanga kano kaleka olususu nga lukyali ku langi yaalwo eya nacco. Tekaganya birwadde bya nsusu kululumba ate nga kampa emirembe.\nEkisinga okutta ensusu z’abawala kwe kwagala okufaanana abantu abalala kyokka ne beerabira nti omuntu bw’obeera wazaalibwa ng’oli muddugavu bwe weeyerusa olabika bulala. Akazigo ke neesiiga kammalako 10,000/- mu maduuka agatunda ebizigo.\nEnviiri: Zino nazo nkulu nnyo ku ndabika y’omuwala.\nBuli lw’oyambala olugoye olulungi naye ng’enviiri tezifaananika obeera ng’ayozezza n’oyanika mu ttaka.\nNze enviiri nettanira ekika kya ‘Human’ kubanga zino teziboola ngoye ate ng’osobola okuzikolamu sitayiro gy’oyagala nga n’oluusi abamu bamanyi n’okuzisibako obutambaala ne banyuma ate abalala baziteekamu ekimuli ne basukka.\nEnviiri zange nzisibira ku Jay Saloon e Wandegeya era nga zitandikira ku 150,000/- nokwambuka waggulu.\nFfiga: Mu bulamu bwange seegombangako kubeera muwala munene, era ndi mumativu nnyo ne Katonda kye yampa.\nY’ensonga lwaki buli lugoye lwe nnyambala lunnyumira. Njagala nnyo okusigala nga bwendi era kwe kusalawo okwerekereza ebikoko byonna n’ebisiike era nga nze ewange tewabula mmere ηηanda nga amatooke, lumonde, ebinyeebwa, ebijanjaalo n’enva endiirwa.\nNettanira nnyo n’ebibala naddala emiyembe ne bbogoya kubanga bino bikuuma omubiri nga tegugejja.\nNg’omu - wala atambula n’omu- lembe sisobola kwerabira njala kubanga zino ne bw’oyambala n’onyuma nga tozifuddeeko osuula obubonero kubanga zirabika mangu eri abakulaba.\nNzisiigako kacutekisi akagendera ku ngoye zemba ηηenda okwambala wiiki eyo. Enjala bwe nzisiiga, zimala wiiki nnamba ne ndyoka nkyusa ne nsiigako omulala.\nOkuziyooyoota nsasula 20,000/- oba 25,000/- okusinziira ku kifo wemba nzisiigidde.


Enjigiriza ya Balamu. BNL Ministries - lug17\n"Naye nnina ensonga ku ggwe si nnyingi, kubanga olina eyo abakwata okuyigiriza kwa Balamu, eyayigiriza Balaki okuteeka enkonge mu maaso g’abaana ba Isiraeri, okulya ebyaweebwa eri ebifaananyi n’okwenda."\nKati toyinza kuba na nkola ya Nikolayiti nga eteekeddwa mu kkanisa enjigiriza eno nayo n’etayingira. Mulaba, bwe mujjawo Ekigambo kya Katonda n’okukola kw’Omwoyo nga ye engeri y’okusinza (abo abansinza bateekwa okunsinza mu Mwoyo ne mu mazima). Olwo abantu oba ojja kubawa ngeri ndala ey’okusinza mu kifo ky’eri gy’onaaba ojjeewo, era okujjawo ekya Katonda n’oteekawo ekirala ekyo kiba kiraga Bwabalamu.\nBwe tuba tunaategeera enjigiriza ya Balamu ki ky’eri mu kkanisa ey’Endagaano empya tusaanye tuddeyo emabega tulabe kiki kye yali mu Ndagaano Enkadde era tugigeraageranye ku mulembe ogw’okusatu olwo tugireete okugituusa ku gwa leero.\nEbyo bisangibwa mu Kubala Essuula 22 okutuuka ku nkomerero ya 25. Kati tumanyi nti Isiraeri be baali abantu ba Katonda abalonde. Be baali Abapentekote b’omu nnaku zaabwe. Baali babudamye wansi w’omusaayi, bonna baali babatiziddwa mu Nnyanja Emmyuufu era baava mu mazzi nga bayimbira mu Mwoyo era nga bazinira wansi w’amaanyi g’Omwoyo Omutukuvu, nga Miriyamu, nnabbi omukazi, bw’akuba ensaasi ze. Kale, nga wayiseewo ekiseera mu lugendo lwabwe abaana ba Isiraeri bano baatuuka e Mowabu. Mujjukira ani yali Mowabu. Yali mutabani wa Luti gwe yazaala mu omu ku bawala be, Ibulayimu n’aba kitaawe wa Luti omuto, n’olwekyo Isiraeri ne Mowabu baalina oluganda. Ekyo njagala mukirabe. Abamowaabu baamanya amazima, oba baagatambuliramu oba nedda.\nBw’etyo Isiraeri yajja ku nsalo za Mowabu ne batuma ababaka eri kabaka nga bagamba nti, "Tuli baluganda. Tukkirize tuyite mu nsi yo. Abantu baffe oba ebisolo byaffe bwe binaalya oba bwe binaanywa ekintu kyonna tujja kuba ba ssanyu okukisasula." Naye kabaka Balaki yakyamuka nnyo. Omutwe ogwo ogw’ekibinja kya Banikolayiti gwali tegunnaba kutuuka kukkiriza kkanisa kuyitamu na bubonero bwayo, eby’amagero n’okweyoleka kw’Omwoyo Omutukuvu, n’amaaso gaabwe okumasamasa n’ekitiibwa kya Katonda. Kwali kweŋŋanga kusuffu, nga bwe kyali nti yali asobola okufiirwa ekitundu ku kibiina kye. N’olwekyo Balaki yagaana Isiraeri okuyitawo. Mazima yabatya nnyo, n’atuuka n’okugenda okupangisa nnabbi Balamu okumusaba abe omutabaganya wakati we ne Katonda asabe Omuyinza wa Byonna okukolimira Isiraeri, abafuule abatalina maanyi gonna. Era Balamu, nga yeesunga okubaako ekitundu ky’azannya mu by’obufuzi afuuke omuntu ow’ekitalo, yasanyuka nnyo okukikola. Naye bwe yalaba nga alina okutuukirira Katonda Amuwulirize abantu Abakolimire ye nga bwe yali tasobola kukikola yekka, yagenda okusaba Katonda oba Ayinza okumukkiriza okugenda. Kati ekyo tekifaanana nga Banikolayiti be tuli nabo ennaku zino? Bakolimira buli muntu atagendera ku nkola zaabwe.\nBalamu bwe yasaba Katonda okumuwa olukusa okugenda, Katonda Teyamukkiriza. Owange ekyo kyamuluma! Naye Balaki yaguggubira, nga amusuubiza ebirabo n’ekitiibwa ebisingako. Kale Balamu n’addayo eri Katonda. Kati okwanukulwa okumu okuva eri Katonda kwandibadde kumala. Naye si ku Balamu eyeetulinkiriza. Katonda bwe Yalaba obukyamu bwe, Yamugamba okusituka agende. Amangu ago ne yeebagala endogoyi n’avaawo.\nYandikitegedde butegeezi nti ekyo kukkiriza kwa Katonda okuwalirize (so si nga bwe Yali Ayagala okusooka) era teyandisobodde kubakolimira ne bwe yandigenze emirundi makumi abiri era n’agezaako emirundi makumi abiri. Abantu so nga bafaanana Balamu ennaku zino! Bakkiririza mu Bakatonda basatu, babatizibwa mu bitiibwa bisatu mu kifo ky’ERINNYA, ate nga Katonda Ajja kutuma Omwoyo gye bali nga bwe Yakola ku Balamu, era bajja kugenda mu maaso nga bakkiriza nti batuufu ddala, era wano ddala Babalamu bennyini. Mulabe, enjigiriza ya Balamu. Mala gagenda. Kikole mu ngeri yo. Bagamba nti, "Kkwo okuba, Katonda nno Atuwadde omukisa. Wateekwa okuba nga tewali mutawaana." Nkimanyi nti Abawadde omukisa. Ekyo sikiwakanya. Naye kkubo lye limu ery’ebibiina ebigunje eryatwala Balamu. Okwo kuziimuula Kigambo kya Katonda. Njigiriza nkyamu.\nKale Balamu yaserengeta nga ataamye okutuusa Malayika eyava ewa Katonda bwe yeekiika mu kkubo lye. Naye nnabbi oyo (omulabirizi, kaliddinaali, ssentebe, pulezidenti, ssaabalabirizi) yali muzibe nnyo ku bintu by’Omwoyo olw’okulowooleza mu kitiibwa ettutumu ne ssente n’aba nga tasobola kulaba malayika eyali ayimiridde n’ekitala ekyali kisowoddwaayo mu kiraato kyakyo. Yayimirira awo okuziyiza nnabbi omulalu. Akalogoyi kko kaamulaba ne kamwebalama nga kadda eno n’eri okutuusa lwe kaakoona ekigere kya Balamu ku kisenge eky’olwazi. Endogoyi yayimirira n’eba nga tesobola kugenda. Yali tesobola. Balamu kwe kugibuukako n’atandika okugikuba. Olwo endogoyi n’etandika okwogera eri Balamu. Katonda endogoyi Yagyogeza olulimi. Endogoyi eyo teyali maleeto; yali nsigo etaali ntabulemu. Yagamba nnabbi omuzibe nti, "Siri ndogoyi yo, era sikusituddenga n’obwesigwa?" Balamu yaddamu nti "Yee, ddala, oli ndogoyi yange era obadde nga mwesigwa mu kuntambuza okutuusa kati; era bwe sikutambuza, nja kukutta... Abange! Kino kiki, kwogera na ndogoyi? Ekyo kisesa, ndowoozezza nti mpulidde nga endogoyi eyogera nange nga ngiddamu."\nBulijjo Katonda Ayogeddenga mu lulimi. Yayogerera ku mbaga ya Belusaza n’Ayogerera ne ku Pentekote. Era n’ennaku zino kati Akikola. Okwo kulabula okw’okusala omusango okunaatera okujja.\nOlwo Balamu n’asobola okulaba malayika. Yagamba Balamu nti singa teyali ndogoyi mu kiseera ekyo yandibadde mufu olw’okukema Katonda. Naye Balamu bwe yasuubiza okuddayo, yasindikibwa nga alabuddwa okwogera ekyo kyokka Katonda ky’Amuwa okwogera.\nKale Balamu bw’atyo n’aserengeta n’azimba ebyoto musanvu olw’ensolo ennongoofu ez’okusaddaaka. Yatta akaliga akalume ekyalaga okujja kwa Masiya. Yamanya kiki eky’okukola okutuukirira Katonda. Yalina ebikola nga biri bulungi; wabula enkola teyagirina; nga bwe guli ennaku zino. Temulaba Banikolayiti? Eyo emmanga mu kiwonvu waaliyo Abaisiraeri nga bawaayo ssaddaaka y’emu, nga bakola ebintu bye bimu naye omu yekka ye yalina obubonero nga bugoberera. Omu yekka ye yalina Katonda wakati mu bo. Ekifaananyi obufaananyi tekirina we kirikutuusa. Tekisobola kutwala kifo kya kweyoleka kwa Mwoyo. Ekyo kye kyali e Nikyea. Baateekako njigiriza ya Balamu, so si njigiriza eya Katonda. Kale beesittala; ddala ne bagwa. Baafuuka bantu bafu.\nNga ssaddaaka emaze okuweebwayo, Balamu yali yeetegese okulagula. Naye Katonda Yasiba olulimi lwe n’atasobola kubakolimira. Yabawa mukisa. Balaki yasunguwala nnyo, naye Balamu yali talina ky’asobola kukola ku bunnabbi. Omwoyo Omutukuvu ye Yali Abwogedde. Balaki kye yava agamba Balamu okuserengeta mu kiwonvu, atunuulire amabega gaabwe okulaba oba tewaaliwo ngeri yonna gy’ayinza kubakolimira. Obukodyo Balaki bwe yakozesa bwe bumu bwe bakozesa ennaku zino. Amadiini amanene gatunula wansi ku bubiina obutono, kale ekintu kyonna kye babalabamu okusobola okukola ekikolobero bakijjayo ne bakyogerera waggulu. Bo abagendera ku by’omulembe bwe batambulira mu kibi, tewaba akyogerako; naye omu ku balonde leka agwe mu buzibu buli lupapula lw’amawulire lujja kukibunya eggwanga lyonna. Ddala, Isiraeri baalina amabega (omubiri) agaabwe. Baalina oluuyi lwabwe olwali lutasaana kuwaanibwa; naye wadde baalinamu obutali butuukirivu, olw’ekigendererwa kya Katonda ekikolera mu kulonda, olw’ekisa so si olw’ebikolwa, BAALINA EKIRE EMISANA EKIRO NE BABA N’EMPAGI Y’OMULIRO, BAALINA OLWAZI OLWASE, OMUSOTA OGW’EKIKOMO EKIZIGULE N’OBUBONERO N’EBYAMAGERO. Baakakasibwa - si mu bo, naye mu Katonda.\n(Omukazi oyo Yezeberi.)


Bukedde Online - Capt. Zizinga waakuziikibwa mu bitiibwa by'amagye\nMAJ. Olivier Zizinga 84, munnansiko eyali omuyambi wa Pulezidenti Yoweri Museveni mu nsiko gwe baalumiriza okumuwa obutwa, afudde akyatakabanira mirembe mu ggwanga. Zizinga aziikibwa nkya ku Lwokusatu e Semuto mu ggombolola ye Gombe mu Wakiso. Omwogezi w'amagye, Brig. Flavia Byekwaso agambye nti waakuziikibwa mu bitiibwa by'amagye ebijjuvu, nga bagoberera amateeka ag'okuziika afudde Corona.\nYAFIIRWA ABAANA 3 MU LUTALO Abaana ba Zizinga basatu battibwa amagye ga Gavumenti mu 1980, ekyamuwaliriza okwegatta ku bayeekera asobole okubalwanyisa. Gertrude Njuba yategeeza Bukedde nti ye ne Zizinga be baali bavunaanyizibwa okulabirira Museveni. Kyokka omulimu tegwali mwangu kuba yasimattukako emirundi esatu okuttibwa nga bamulumiriza okwagala okutuusa obulabe ku muduumizi waabwe.\nOmulundi ogwasooka ekikoola ky'omujaaja kyalabikira mu kikopo kya Museveni. Mu kiseera ekyo ssenga wa Museveni yali yamulabula obutanywa mujaaja kuba baali basobola okumulogeramu. Ebyembi bwe yamala okunywa caayi n'alwala ng'agamba nti yali awulira ekimutambula mu nkizi. Dr. Bata bwe yamwekebejja yamuzuulamu obulwadde bwa Amoebiasis obuva ku kunywa ekintu ekikyafu oba ekitayidde.\nEnnaku ezaddirira Zizinga ne Njuba tebeebakanga kuba baalina okukakasa ng'omulwadde amize bulungi eddagala. Era okuva olwo baatandika okuliira ku sowaani y'emu n'omukuumi wa Museveni. Oluvannyuma lw'olutalo, Zizinga yaliko omubaka mu lukiiko lwa NRC eyali Palamenti ya Uganda eyookutaano. Okuva olwo abadde muwi wa magezi eri Pulezidenti Museveni. Zizinga era abadde mukunzi wa bantu. Okuyingira ensiko agamba tekwali kwagala kwe, wabula yali asobeddwa awookudda. "Bwe nnakomawo awaka, baze yambuuza nondeko ku kubeera awaka n'okubeera mu nsiko n'abayeekera.\nNalondako okubeera mu nsiko kuba abayeekera bandinnondodde kuba nnali mmanyi ebyama byabwe. Zizinga yategeeza nti oluvannyuma Museveni eyali omuduumizi waabwe baamufunira omufumbi gwe baali bayita Lusigazi, olwo ye ne Njuba ne basigala okumulabirira mu birala ng'okwambala. Gen. Kahinda Otafiire yayogedde ku Zizinga ng'eyali mwoyo gwa ggwanga ate nga nnaamwatulira ekiseera kye baamala mu nsiko.\nYalumiriddwa okuba ng'agendedde mu kiseera w'abadde akyetaagisiza okulunhhamya eggwanga. ZIZINGA LWE YASIMATUKA OKUFA Zizinga ne Lt. Col. Gertrude Njuba be baali abayambi ba Museveni eyali omuduumuzi w'olutalo ow'oku ntikko.\nOmulimu ogwabwe gwali gwa kumulabirira nga bamufumbira, okumwoleza n'okukakasa ng'alabika bulungi. Kuno kwe baagattanga okubeera abakunzi mu by'obufuzi nga batuula ku lukiiko lwa National Resistence Council olwakubirizibwanga Al Haji Moses Kigongo, oluvannyuma olwafuuka olukiiko lw'eggwanga.\nKigambibwa nti lumu Museveni yalwala amambulugga, omusawo we Dr. Kizza Besigye n'agamba nti baali bamuwadde butwa era n'asemba battibwe oba bagobwe. Baasimirwa ekinnya ne bassibwamu battirwemu era baziikibwemu, kyokka Museveni n'agaana ng'agamba nti oba bamuwadde obutwa ayagala abakutukire mu ngalo nabo balabe bwe kiruma.\nAwo we yatumiza omusawo omulala Dr. Ronald Bata eyamugamba nti gaali mambulugga agaali gatalina ddagala naye nga panado yali ajja kumuweweezaako okutuusa nga gawonye. Bwe batyo Njuba ne Zizinga ne bawona okuttibwa. Nga NRM/NRA esazeeko Katonga, yalangirira Gavumenti ku nkomerero ya 1985 ng'ekulirirwa Al Haji Kigongo. Abaaweebwa okuvunaanyizibwa bw'okukunga abantu n'okubaagazisa abayeekera kwaliko; Zizinga, Njuba, Hajjati Janati Mukwaya, Col. Fred Bogere, Brig. Elly Kayanja, ne Commander Male\nAmuriat afootodde ebisooto\nBiibino ebizibu by'abeenyigira mu mukwano nga si bafumbo


Tukutule Olujegere Lw’enfaana Y’omu Nnyama Y’embizzi (Let's break the…\nTukutule Olujegere Lw’enfaana Y’omu Nnyama Y’embizzi (Let's break the pork tapeworm cycle)\nLet's break the pork tapeworm cycle by ILRI 2454 views\nThis is the Luganda version of a poster ‘Let's break the pork tapeworm cycle’ produced by ILRI and Medical Research Council through the International Cysticercosis Coordination Center in 2005. http://www.slideshare.net/ILRI/lets-break-the-pork-tapeworm-cycle\nTranslation from English by Anatoli Kirigwajjo.\n1. Tukutule Olujegere Lw’enfaana Y’omu Nnyama Y’embizzi Omwana aba n’enfaana ezikulira munda mu ye. Enfaana: Enfaana y’omu nnyama y’embizzi (Taenia solium) ebeera mu byenda ebitono. Erya emmere yaffe era n’eweza obuwanvu bwa mmita 3 (futi 10). Obutulututtu bw’enfaana: obubeera ku bwongo, ku maaso oba ku binywa buviirako okugwa ensimbu, amaaso okuziba, okufa obusiwa oba ebinywa, omutwe ogubobba, okutabuka omutwe n’oluusi okufa. Amagi g’enfaana nkumi na nkumi gafulumira mu bubi. Obutundutundu bw’enfaana oyinza n’okubulaba mu bubi. Obutundu buno buta amagi enkumi n’enkumi mu bitundu obubi webube bugudde. Amagi g’enfaana gasaasaana mu bwangu ddala; era gagenda mu ttaka ne mu mazzi. Gatuuka ne ku ngalo zaffe, ku mmere ne mu mazzi ge tunywa. Kibbi nnyo okumira eggi ly’enfaana. Amagi g’enfaana gakula ne gafuuka obutulututtu ku bwongo, ku maaso ne ku binywa ne buviirako abantu okugwa ensimbu, amaaso okuziba, okufa obusiwa oba ebinywa, omutwe ogubobba, okutabuka omutwe n’oluusi okufa. Embizzi zirwala enfaana. Embizzi ezitaayaaya zirwala enfaana bwe zirya obubi bwabantu obulimu amagi g’enfaana. Ennyama y’embizzi eriko obutulututtu. Amagi gakula ne gafuuka obutulututtu ne bubeera mu nnyama y’embizzi. Abantu enfaana bazifunira mu kulya nnyama erimu obutulututtu buno nga teyidde bulungi. 1. Bulijjo kozesanga kaabuyonjo Gendanga mu kaabuyonjo osobole okulemesa amagi g’enfaana okuyingira mu mbizzi n’abantu abalala. 2. Naabaanga mu ngalo Amagi g’enfaana masirikitu nnyo okugalaba n’amaaso ate nga gasaasaana mu bwangu obuyitirivu. Awo nno naabaanga mu ngalo ne sabbuuni wamu n’amazzi amayonjo buli lw’ova mu kaabuyonjo era nga tonnakwata ku kyakulya. Ebibala n’enva endiirwa byonzenga bitukule. Amazzi ag’okunywa gafumbenga. 3. Genda awajjanjabirwa Bw’oba osuubira okuba n’enfaana, genda awajjanjabira ofune mangu ddala obujjanjabi. Eddagala eritta ebiwuka bw’ olimira lijja kutta enfaana era likuyambe obutazisaasaanya mu mbizzi na bantu balala. 4. Toleka mbizzi kutaayaaya Embizzi zo zikuumire mu kisibo oba ng’ozisibye ku nkondo zireme kulya bubi bwa bantu obulimu amagi g’enfaana. 5. Ennyama gikebere oba teriimu kabi Ennyama gyeekebejje okakase nga teriiko butulututtu. Ennyama eriko obutulututtu teteekwa kuliibwa wadde okutundibwa. 6. Ennyama gifumbe eggye bulungi Kirungu obutatuukako kabi okusinga okwejjusa. Ennyama y’embizzi eteekwa okufumbibwa n’eggyiira ddala n’eba nga n’emitendera gino 6 emyangu OLUJE GERE LW’ENFAANA Y’OMU NNYAMA Y’EMBIZ ZI USAIDFROM THE AMERICAN PEOPLE This document is licensed for use under a Creative Commons Attribution-Noncommercial-Share Alike 3.0 Unported License August 2014 This is a Luganda version of a poster ‘Let's break the pork tapeworm cycle’ produced by ILRI and Medical Research Council through the International Cysticercosis Coordination Center in 2005. Translation from English by Anatoli Kirigwajjo\nLet's break the pork tapeworm cycle


Bukedde Online - Engeri omugejjo gye gubuzaamu obwagazi mu basajja\nObukodyo obuleetera omukyala okuddamu okusaba...\nEngeri olulimi lw'omukazi gye lukosaamu omusajja...\nSize esukkiridde obunene oluusi eremesa abasajja okunyumya akaboozi\nOmugejjo nagwo gulina engeri gye gutta obwagazi. Omusajja bw’agejja oluusi yeesanga ng’obwagazi bw’okwegatta bukendedde. Kino kibaawo kubanga omugejjo ebiseera ebisinga gujja n’endwadde endala ezikosa ensonga z’okwegatta. 10 Takyasikirizibwa kwegatta naawe.\nOluusi omusajja ayinza obutayoya kwegatta na mukazi we oluvannyuma lw’omukazi okukyuka mu ndabika. Kino kibaawo ssinga omukazi aba takyafaayo kwerabirira afaanane bulungi, abamu bagejja ekisusse oluusi ekitta apetayiti y’omusajja.\nNoolwekyo bw’olaba nga munno ensonga y’endabika yo agirwako nnyo, tokitwala nti kya kusaaga, bw’oba olina ky’osobola okukola, kikole otaase omukwano gwammwe.\n11 Omukwano gwammwe bwegubamu ebizibu. Ssinga mwesanga ng’omukwano n’obufumbo bwammwe bulina ebizibu ebibutawaanya, kiba kizibu omusajja okufuna essanyu, ate omusajja bw’ataba musanyufu tayinza kufuna bwagazi bwa kwegatta.\nEra ssinga temutuula kwogera ku nsonga ezo, ojja kwesanga nga mututte ebbanga nga tewali bya kwegatta olwo ng’amaka gatandika okusasika.\n12 Omusajja ayinza okukitwala nti omukazi amwagalako kwegatta kyokka, olwo n’agaana okwegatta naye ssinga abeera amunyiizizza, wano abeera akikola nga kibonerezo olw’okuba amanyi nti omukazi ayagala nnyo okwegatta\nNtya okukwana abakazi


Bukedde Online - Okulumba Olubiri kwamala emyaka 2 nga kusuubirwa\n‘Okulumba Olubiri, Obote yali yamala dda...\nEmmundu n’abajaasi twalina batono naye twalwanirawo...\nAmasaza bwe gaddayo e Bunyoro okukyawagana ne kujjawo wakati wa Kabaka Muteesa ne Milton Obote era tewali yaddamu kwogera na munne okutuusa bombi bwe baava mu bulamu bw’ensi eno.\nMuteesa II ng’assa omukono ku kiwandiiko ky’okufuuka Pulezidenti eyasooka.\nOBOTE okulumba Olubiri lw’e Mmengo nga May 24, 1966 kye kimu ku bintu ebyakosa Obuganda n’okutuusa kati. Nga wayise emyaka 50 bukya kikangabwa kino kigwawo, Bukedde azze akutuusaako emboozi eziraga engeri Buganda gye yakosebwamu.\nLeero Omutaka w’e Kyaggwe, KAVUMA KAGGWA akulaga engeri kino bwe kyakyusa ebyobufuzi bya Uganda n’okutuusa kati:\nMuteesa II n’omukulembeze wa Ethiopia Haile Selassie.\nOKULUMBA Olubiri tekwakyusa byabufuzi bya Uganda budde obwo bwokka wabula kwaleeta embeera eriwo kati. Mu Bapulezidenti abakoledde Uganda, Ssekabaka Muteesa yali wa njawulo nnyo kuba nga Pulezidenti eyasookera ddala yakola byonna eggwanga kwe bitambulira anti yalwanirira obwetwaze bwa Uganda.\nYali Kabaka wa Buganda okuva mu 1939 okutuuka mu November 1969 bwe yakisa omukono ng’ali mu buwaηηanguse e Bungereza oluvannyuma lw’amagye ga Milton Obote okulumba Olubiri nga May 24, 1966 olw’obutategeeragana obwajjawo mu byobufuzi.\nObutategeeragana bwajja oluvannyuma lw’Amasaza Buyaga ne Bugangaizi okuddayo e Bunyoro mu 1964 nga kino kyaddirira akululu k’ekikungo akaakubwa.\nKonstityusoni ya Uganda ey’okwefuga kwa Uganda eya 1962 bwe yakolebwa e London, kyakkirizibwa nti mu 1964 walibeerawo okukuba akalulu abantu b’omu Masaza ago basalewo oba basigala mu Buganda oba badda Bunyoro.\nAkalulu bwe kaali kanaatera okutuuka, Kabaka Muteesa yakola ekisoboka Amasaza gasigale Buganda. Yatwala Abaganda abasukka mu kakadde, okukuba akalulu. Muteesa yateeka Olubiri mu kifo ekiyitibwa Ndayiga era kati ekifo ekyo kye kirimu amafuta ga Bunyoro agagenda okusimibwa.\nMilton Obote, eyali Katikkiro bwe yakimanya, n’alangirira nti, “Abantu abo bokka amannya gaabwe agali ku lukalala lw’abalonzi be bokka abakkirizibwa okukuba akalulu k’ekikungo”. Olwokuba Mutesa teyalina buyinza ku Palamenti ya Uganda, teyasobola kumenyawo kiragiro kya Obote.\nKino kyafufuggaza pulaani ya Muteesa yonna era akalulu bwe kaakubwa Abanyoro abaali mu Masaza ago ne basalawo babeere kitundu kya Bunyoro Kitara. Kino kyalaga nti Milton Obote yava ku Baganda abaamuleeta mu buyinza mu 1962.\nKavuma Kaggwa anyumya\nMuteesa II ng’ali ku yunivasite ya Cambridge e London- Bungereza, yayingira mu magye ga Kkwiini wa Bungereza agayitibwa Grenadier Guards n’atendekebwa mu by’amagye era n’atuuka ku ddaala erya Colonel.\nOkusoma eby’amagye kwamuyamba mu kulwanyisa amagye ga Obote bwe gaamulumba. Yalwanira essaawa musanvu mulamba era eggye eryayitibwanga, Special Force eryalimu abaserikale 2000 lyonna yalisesebbula n’alisaanyaawo.\nObukodyo bwe bafuna e Bungereza bwe bwamuyamba okuva mu Lubiri okutuuka e Bungereza.\nSsekabaka Muteesa bw’avaawo, Milton Obote yafuuka “nnyinimu w’atali ebikere bitemba enju” yeddiza obuyinza n’atwala Obwapulezidenti, n’aggyawo Obwakabaka ne Ssemateeka owa 1962 eyatuwa obwetwaze era eyali awadde Buganda enkola eya Federo.\nAbabaka bapalamenti bangi aba Buganda, abaali ab’ekibiina kya Kabaka Yekka (KY) baasala eddiiro ne beegatta ku UPC. Obote yakakaatikawo Semateeka oyo asobole okweddiza obuyinza nga yeerangiridde nti ye Pulezidenti.\nEkiteeso bwe kyaleetebwa mu Palamenti buli mmemba okulayira n’okuyisa ekiteeso ekisemba Semateeka owa 1966 Obote gwe yali aleese.\nWaaliwo Abasajja n’Abazaana ba Kabaka abaakigaana. Bano baakulemberwa Oweekitiibwa Amosi K. Sempa, Florence Lubega (Singo North West), W. Lukyamuzi (Masaka North), Y.K. Musiitwa (Central Mengo), P. Serumaga (Masaka South West) ne Mukyala Sugra Visram (Kampala City).\nBuli eyayitibwanga okulayira ng’ayogerera waggulu nti, “Siyinza kusemba Ssemateeka oyo aggyawo Obwakabaka bwa Buganda era siyinza kwabulira Buganda ne Kabaka wange”. Bano baafuluma okuva mu Palamenti era olwali okutuuka ebweru ensi n’ensi ey’abantu n’ebawa emizira.\nMuteesa bwe yaddukira e London Obote yalayira okumulondoola okumukolako obulabe amumalewo. Yateekawo ekitongole ekikessi ekyayitibwanga “General Service Unit” nga kikulirwa mugandawe Akena Adoko eyakyawa Abaganda n’akunakkuna.\nByali bibalemye naye ne bafuna omukisa nti omugenzi Oscar Kambona ow’e Tanzania yali naye addukidde e Bungereza, yakola akabaga k’amazaalibwa mu November wa 1969, n’ayita Muteesa II ne Banayuganda bangi abaabeeranga mu London. Mu bano mwe mwali n’omuwala Tatu Sekanyu eyali mmemba w’ekitongole ekikessi ekya GSU.\nOmugenzi Paul Kavuma, eyali Katikkiro wa Buganda, bwe yakomawo okuva mu kuziika Ssekabaka okwasooka e London. Yantegeeza nti amawulire bwe gasaasaana mu Kampala nti Mutesa II akisizza omukono, yasalawo mangu nti ateekwa kuzikiibwa London okutuusa ensi lw’eritereera.\nYagamba nti yafuna amawulire agaamwesisiwaza ennyo nti Obote ne banne baali bategese enjole bagiyise mu ngeri embi ekyalinyiizizza ennyo Abaganda kiveemu n’okulwana n’abantu okuttibwa.\nMuteesa mu biseera bye ebyeddembe\nLWAKI YALUMBA OLUBIRI?\nObote yalumba Olubiri olw’okuba ye yali kye tuyita Katikkiro wa Uganda asukkulumye era n’akozesa omukisa ogwo olw’okuba nti amagye mu biseera ebyo gaali gajjudde abantu abava mu bukiikakkono bwa Uganda. Obutategeeragana mu byobufuzi bwe bwajjawo Obote kwe kukuba Olubiri. \nMuteesa II yalondebwa Palamenti ku Bwapulezidenti eyasooka mu March wa 1963 nga kino kigoberera entegeeragana eyaliwo mu biseera ebyo ey’omukago wakati wa UPC ne Kabaka Yekka n’Olukiiko lwa Buganda. \nSsekabaka Muteesa II yayagalibwa abantu bonna aba Uganda era yakola kinene okugatta Uganda. Bwe yali Pulezidenti yawaayo omusaala gwe eri abantu ba Karamoja era yabazimbira eddwaaliro e Moroto mu kibuga. \nEmabegako mu myaka egyasooka, Muteesa yalwanirira okwefuga kwa Uganda ne Kenya. Nzijukira okuva mu mwaka gwa 1956 okutuuka 1959, Kabaka Muteesa yatuwa obuwagizi bungi mu Uganda National Congress. \nBwe twamalanga okukuba enkuηηaana z’ebyobufuzi mu Kampala mu “Muti gw’Eddembe”, kati awali ppaaka enkadde, ne tugenda mu Lubiri e Mmengo okumulaba. Yayogeranga gye tuli nga tukulembeddwa I.K. Musaazi eyali ssenkaggale wa UNC.


Tukuletedde omwana wa Faaza eyawangula ekifo ky’omubaka Omukyala e Kalangala ku kaadi ya NUP, ne bimukwatako – Watchdog Uganda\nOmubaka Omukyala omulonde owe Kalangala Helen Nakimuli NUP\nABAVUBUKA envumuulo bangi baasobodde okuyita mu kalulu akaali ak’okufa n’okuwona nga mu kiseera kino babaka abalonde.\nTukuletedde musaayi muto Helen Nakimuli 34, nga kati ye Mubaka Omukyala omulonde owa Disitulikiti ye Kalangala ku bizinga ku kaadi ya National Unity Platform NUP.\nEkifo kino mu kiseera kino kilimu munnaNRM Aida Nabayiga, era nga bwe bunatuukira omwezi gw’okutaano Nakimuli ajja kuba amaze okulayira naye atandike emirimu mu butongole.\nNakimuli gwe twayogeddeko naye mu mboozi eyakafubo agamba bwati ku bimukwatako;\nNazaalibwa nga 2/07/1985 ku kyalo Lukuba/ Buwanga, ekisangibwa mu muluka gwe Buwanga, mu Gombolola ye Kyamuswa e Kalangala. Kitange ye yali omwami we Ssaza lya Ssabasajja Kabaka ely’eSsese eyawummula KWEBA Rev. Father Christopher Walusimbi, Maama wange ye Mukyala Maria Nalwanga Walusimbi nga ono ye yali kkansala akiikirira Kyamuswa ne Bubeke ku Disitulikiti e Kalangala okumala ebisanja 4.\nokusoma kwange nakutandikira mu Bukasa Pulayimale gye nava ne ngenda mu Hormisdallen Boarding primary school elisangibwa e Bweyogerere mu Wakiso, eno gye natuulira eky’omusavu.\nNeeyongerayo mu ssomero lya Our Lady of Good Counsel SSS Gayaza gye natandikira siniya esooka okutuuka mu y’okuna, oluvanyuma neeyongerayo mu ssomero lya St. Augustine SS Wakiso gye natuulira ekibiina ky’omukaaga, era eno nakola bulungi era nga mu kiseera ekyo nze nali nkulira abayizi abawala ( Head Girl)\nWano neeyongerayo mu Ttendekero ekkulu e Makerere gye nakugukira mu ssomo lye mbeera z’abantu, era bwe navaayo ne nsaba omulimu ku Disitulikiti e Kalangala abakulu ne bandabamu obusobozi ne nfuulibwa omusituzi we mbeera z’abantu mu Gombolola ye Bubeke gye banzija ne bantwala mu gombolola ye Bufumira nga we nawummulidde egya Gavumenti mbadde nkolera mu gombolola ye Mazinga.\nWakati nga nkola emirimu gya Gavumenti nasobola okuyamba abantu bangi mu Kalangala omuli abavubuka, abakyala n’abakadde okubaako kye beekolera ekivaamu ejjamba ne basobola okuva mu bwavu era ekyo kyanyamba nnyo wakati mu kunoonya akalulu kubanga buli gye nagendanga abantu baali bammanyi.\nMu kiseera kino yonna gye nkoleddeko abantu baayo bakkiriza nti ddala Nakimuli mukozi, kubanga nfubye okulaba nga noonyereza ebintu eby’enjawulo ebisibye abantu baffe ab’eKalangala mu bwavu ne mbikolako, nga mpita mu kubakubiriza ne batondawo ebibiina ebibagatta okusobola okubaako emirimu gye batandikawo okusobola okw’ekulakulanya.\nNagezezaako nnyo okuyamba ba Namwandu ne bamulekwa okusobola okufuna ba namateeka ababayambako mu mbeera gye bayitamu, kubanga mu Kalangala bangi ku bantu bano balekebwawo nga tebalina mwasirizi oluvanyuma lwa basajja baabwe okufa ne kiwa omwagaanya bannakigwanyizi okubatwalako ebyabwe nga tewali ayamba, ekyo mbadde neeyambisa nnyo offiisi yange okukilwanako.\nAbakadde nfubye okubayambako okufuna bye beetaaga saako n’abalema bonna mbakolamu omulimu era ebizibu byabwe, kye ndowooza bwe naatuuka mu lukiiko lwe Ggwanga olukulu eddoboozi lyabwe lijja kuwulirwa.\nEby’emizannyo nabyo mbikutteko era nga nfubye okutumbula ebitone bya bavubuka ku bizinga bye Ssese era nga nalondebwa okukola ku nsonga z’okukungaanya ensimbi ku ttiimu ye Ssaza lye Ssese saako n’obuwagizi bwa ttimu eyo.\nEkimu ku byasinga okuntanula okwesimbawo mu kifo kino, kwe kuba nti abantu baffe mu bizinga balekeddwa nnyo emabega, mu bye nkulakulana ate nga ffe abaana enzaalwa ate abakozeeko ne Gavumenti weetuli, kye ndowooza nti abantu ke bampadde obuvunanyizibwa nja kukola ekisoboka.\nNeeyama nti nja kusakira abantu bange abe Kalangala saako n’okubateseza kubanga obukugu bwonna mbulina” nakimuli bwe yagambye.\nMr Mosh: Why I quit my two media jobs after so many years of service


Eri Abazadde—Engeri Obuwulize Gye Bukuumamu Abaana Bo\nBISOME MU Afrikaans Albanian American Sign Language Amharic Azerbaijani Azerbaijani (Cyrillic) Bashkir Brazilian Sign Language Bulgarian Catalan Cebuano Chichewa Chilean Sign Language Chinese (Simplified) Chinese (Traditional) Croatian Czech Danish Dutch English Estonian Fijian Finnish French Ga Georgian German Greek Greenlandic Guarani Haitian Creole Hausa Hiligaynon Hindi Hungarian Iloko Indonesian Italian Japanese Kinyarwanda Korean Krio Kwanyama Latvian Lhukonzo Lithuanian Lucholi Luganda Luswayiri Luwalabu Macedonian Malagasy Maya Mexican Sign Language Myanmar Nepali Norwegian Oromo Ossetian Pangasinan Papiamento (Curaçao) Peruvian Sign Language Polish Portuguese Quechua (Ayacucho) Quechua (Bolivia) Quechua (Cuzco) Romanian Russian Russian Sign Language Samoan Setswana Seychelles Creole Shona Sinhala Slovak Slovenian Spanish Swedish Tagalog Tajiki Tatar Thai Tiv Tongan Tsonga Turkmen Tzotzil Ukrainian Urdu Uzbek Vietnamese Xhosa Yoruba Zulu\nWANDYAGADDE okuba ng’osobola okukola ekintu kyonna ky’oyagala? Waliwo ekiseera lw’owulira nga toyagala muntu yenna kukugamba kya kukola? Mbuulira bambi ky’olowooza.—\nLwaki osaanidde okuwuliriza abantu abakulu?\nNaye kiki ekyandisinze okuba eky’omuganyulo gy’oli? Ddala kyandibadde kya magezi ggwe okukola ekintu kyonna ky’oyagala? Oba kyandibadde kirungi okusingawo singa ogondera taata wo ne maama wo?— Katonda agamba nti osaanidde okugondera bazadde bo, n’olwekyo waliwo ensonga ey’amaanyi lwaki osaanidde okukikola. Ka tulabe obanga tusobola okuteegera ensonga eyo.\nOlina emyaka emeka?— Omanyi emyaka taata wo gy’alina?— Maama wo alina emyaka emeka?— Ate jjajja omukazi, oba jjajja omusajja?— Bakulu nnyo okukusinga. Era omuntu gy’akoma okuwangaala, gy’akoma okuyiga ebintu ebingi. Buli mwaka awulira ebintu bingi, alaba ebintu bingi, era akola ebintu bingi. N’olwekyo abaana abato basobola okuyigira ku bantu abakulu.\nWaliwo omuntu yenna gw’omanyi gw’osinga obukulu?— Omanyi bingi okumusinga?— Lwaki?— Kubanga omusinga obukulu. Ggwe osobodde okuyiga ebintu bingi okusinga omuntu oyo omuto ku ggwe.\nAni abaddewo okumala emyaka mingi okusinga nze naawe oba omuntu omulala yenna?— Yakuwa Katonda. Amanyi bingi okukusinga, era amanyi bingi okunsinga. Bw’atugamba okukola ekintu kyonna, tuba bakakafu nti ky’aba atugambye kye kituufu okukola, wadde nga kiyinza okutukaluubirira okukola. Obadde okimanyi nti n’Omuyigiriza Omukulu olumu yakisanga nga kizibu okuba omuwulize?—\nLumu, Katonda yagamba Yesu okukola ekintu ekizibu ennyo. Yesu yakyogerako mu kusaba kwe nga bwe tulaba mu kifaananyi kino. Yagamba nti: “Bw’oba oyagala nzigyako ekikopo kino.” Mu kusaba bw’atyo, Yesu yalaga nti tekyabanga kyangu gy’ali buli kiseera okukola Katonda by’ayagala. Naye Yesu yafundikira atya essaala ye? Omanyi engeri gye yagifundikiramu?—\nKiki kye tuyinza okuyigira ku ssaala ya Yesu?\nYesu yafundikira essaala ye ng’agamba nti: “Kye njagala si kye kiba kikolebwa wabula ggwe ky’oyagala.” (Lukka 22:41, 42) Yee, yali ayagala ekyo Katonda ky’ayagala kye kiba kikolebwa so si ye ky’ayagala. Era yakola ekyo Katonda kye yali ayagala mu kifo ky’okukola ekyo ye kye yali alowooza nti kye kirungi.\nKiki kye tusobola okuyigira ku kino?— Tuyiga nti kiba kirungi bulijjo okukola ekyo Katonda ky’atugamba, ne bwe kiba nga si kyangu okukikola. Naye waliwo ekintu ekirala kye tuyiga. Okimanyi?— Tuyiga nti Katonda ne Yesu si be bamu nga abantu abamu bwe bagamba. Yakuwa Katonda abaddewo okumala emyaka mingi era amanyi bingi okusinga Omwana we, Yesu.\nBwe tugondera Katonda, tuba tulaga nti tumwagala. Bayibuli egamba nti: “Okwagala Katonda kitegeeza okukwata ebiragiro bye.” (1 Yokaana 5:3) N’olwekyo, ffenna tusaanidde okugondera Katonda. Ggwe oyagala okumugondera?—\nKa tubikkule Bayibuli tulabe ekyo Katonda ky’ayagala abaana abato bakole. Tugenda kusoma Abeefeso essuula 6, olunyiriri 1, 2, ne 3. Wagamba nti: “Abaana, mugonderenga bazadde bammwe mu Mukama waffe kubanga kino kya butuukirivu: ‘Kitaawo ne nnyoko obassangamu ekitiibwa’; kye kiragiro ekisooka ekiriko ekisuubizo ekigamba nti: ‘Osobole okubeera obulungi era owangaalenga ku nsi.’”\nN’olwekyo, Yakuwa Katonda kennyini y’akugamba okugondera taata wo ne maama wo. Kitegeeza ki ‘okubassaamu ekitiibwa’? Kitegeeza okuba omuwulize gye bali. Era Katonda asuubiza nti singa ogondera bazadde bo, ojja ‘kubeera bulungi.’\nKa nkubuulire ku bantu abamu abaawonawo olw’okubeera abawulize. Abantu bano baaliwo dda nnyo era baali babeera mu kibuga Yerusaalemi. Abantu abasinga obungi mu kibuga ekyo tebaawuliriza Katonda, n’olwekyo Yesu yabalabula nti Katonda yali agenda kuzikiriza ekibuga kyabwe. Era Yesu yababuulira engeri gye bandisobodde okuwonawo singa baali baagala ekituufu. Yabagamba nti: ‘Bwe muliraba Yerusaalemi nga kyetooloddwa amagye, awo mumanyanga nti okuzikirizibwa kwakyo kunaatera okutuuka. Ekyo kye kiriba ekiseera okuva mu Yerusaalemi ne muddukira mu nsozi.’—Lukka 21:20-22.\nOkugondera ekiragiro kya Yesu kyawonya kitya abantu bano?\nNga Yesu bwe yali agambye, amagye gaalumba Yerusaalemi. Amagye g’Abaruumi gaasiisira okwetooloola Yerusaalemi. Naye olw’ensonga etamanyiddwa, amagye gaagenda. Abantu abasinga obungi baalowooza nti waali tewakyaliwo kabi. Bwe kityo, baasigala mu kibuga. Naye kiki Yesu kye yali abagambye okukola?— Kiki kye wandikoze singa wali obeera mu Yerusaalemi?— Abo abaakkiriza ebigambo bya Yesu baaleka amaka gaabwe ne baddukira mu nsozi ezaali ewala okuva e Yerusaalemi.\nOkumala omwaka mulamba, tewali kyatuuka ku Yerusaalemi. Mu mwaka ogw’okubiri, tewali kyabaawo. Ne mu mwaka gw’okusatu, tewali kyabaawo. Abantu abamu bayinza okuba nga baalowooza nti abo abaali badduse mu kibuga baali basiru. Naye mu mwaka ogw’okuna, amagye g’Abaruumi gaakomawo. Era gaddamu okusiisira okwetooloola Yerusaalemi yenna. Kati kyali tekikyasoboka kukivaamu. Ku mulundi guno amagye gaazikiriza ekibuga. Abantu abasinga obungi abaali mu kibuga ekyo baafa, era abaasigalawo baabatwala ne babasiba.\nNaye kiki ekyatuuka ku abo abaali bagondedde Yesu?— Tewali kabi kabatuukako. Baali wala nnyo okuva e Yerusaalemi. Eyo ye nsonga lwaki tebaafuna mutawaana gwonna. Baawonawo olw’okuba baali bawulize.\nBw’onoobeera omuwulize, naawe kinaakukuuma n’otafuna kizibu?— Bazadde bo bayinza okukugaana okuzannyira mu luguudo. Lwaki bakugaana?— Kubanga emmotoka esobola okukukoona. Naye olumu oyinza okugamba nti: ‘Tewali mmotoka mu luguudo. Sijja kufuna kabenje. Abaana abalala bazannyira mu luguudo, naye sirabangako n’omu ng’afunye akabenje.’\nLwaki osaanidde okuba omuwulize wadde nga tolaba kabi konna?\nN’abantu abasinga obungi abaali mu Yerusaalemi baalowooza nti tebajja kutuukibwako kabi konna. Amagye g’Abaruumi bwe gaamala okugenda, kyalabika ng’awatali kabi konna. Waaliwo n’abalala abaali babeera mu kibuga ekyo. Era nabo baasigalamu. Baalabulwa, naye tebaawuliriza. N’ekyavaamu, baafiirwa obulamu bwabwe.\nKa tulabe ekyokulabirako ekirala. Wali ozannyisizzaako obubiriiti?— Kiyinza okukusanyusa bw’okoleeza akabiriiti n’olaba omuliro. Naye kya kabi okuzannyisa obubiriiti. Ennyumba yonna esobola okuggya era naawe oyinza okufiiramu!\nKijjukire nti tekimala kubeera muwulize biseera bimu na bimu. Naye bw’obeera omuwulize buli kiseera, ekyo kijja kuba kya bukuumi gy’oli. Era ani agamba nti, “Abaana mugonderenga bazadde bammwe”?— Katonda. Agamba bw’atyo kubanga akwagala.\nKati soma ebyawandiikibwa bino ebiraga obukulu bw’okuba omuwulize: Engero 23:22; Omubuulizi 12:13; Isaaya 48:17, 18; ne Abakkolosaayi 3:20.\nGondera Bazadde Bo


BISOME MU Afrikaans Albanian Amharic Armenian Aymara Bicol Bislama Bulgarian Catalan Cebuano Chichewa Chinese (Simplified) Chinese (Traditional) Chitonga Chitumbuka Chiyao Cibemba Croatian Czech Danish Drehu Dutch Efik English Estonian Ewe Fijian Finnish French Ga Georgian German Greek Guarani Haitian Creole Hebrew Hiligaynon Hungarian Igbo Iloko Indonesian Italian Japanese Kazakh Kikamba Kikaonde Kikongo Kikuyu Kimbundu Kinyarwanda Kirghiz Kiribati Kirundi Kongo Korean Lingala Lithuanian Luganda Luo Luswayiri Luswayiri (Congo) Luvale Luwalabu Macedonian Malagasy Maltese Maya Myanmar Ngabere Norwegian Nyaneka Nzema Ossetian Otetela Papiamento (Aruba) Papiamento (Curaçao) Pidgin (Cameroon) Polish Portuguese Quechua (Bolivia) Quichua (Imbabura) Romanian Russian Samoan Sango Sepedi Serbian Serbian (Roman) Sesotho (Lesotho) Setswana Seychelles Creole Shona Silozi Sinhala Slovak Slovenian Solomon Islands Pidgin Spanish Sranantongo Swedish Tagalog Tahitian Tatar Tetun Dili Thai Tigrinya Tok Pisin Totonac Tshiluba Tsonga Turkish Tuvaluan Twi Tzotzil Ukrainian Umbundu Vietnamese Wallisian Waray-Waray Xhosa Yoruba Zapotec (Isthmus) Zulu\n“Kalidinaali Jorge Mario Bergoglio, S.J., alondeddwa okubeera paapa, era omusika wa Peetero owa 265.”—BYA KITONGOLE KY’E VATICAN EKY’EBY’AMAWULIRE, VATICAN CITY, MAAKI 13, 2013.\n“Bisopu w’e Rooma alina obuyinza okukulembera Kkereziya, kubanga aba musika w’Omutukuvu Peetero, Yesu Kristo gwe yawa obuyinza obwo.”—EKITABO THE PRIMACY OF THE BISHOP OF ROME DURING THE FIRST THREE CENTURIES, 1903, EKYA VINCENT ERMONI.\n‘Omuntu yenna singa agamba nti bisopu w’e Rooma si ye musika w’Omutukuvu Peetero, aba kyewaggula.’ —OLUKIIKO LW’E VATICAN OLWASOOKA, JJULAAYI 18, 1870.\nEBYO ebyasalibwawo mu lukiiko lw’e Vatican olwasooka mu 1870, Abakatuliki bukadde na bukadde okwetooloola ensi yonna babitwala ng’enjigiriza enkulu ennyo mu ddiini yaabwe etasobola kukyusibwa. Naye tusaanidde okwebuuza nti, Enjigiriza eyo esibuka mu Byawandiikibwa? Ddala Paapa Francis musika w’omutume Peetero? Ye abaffe, Peetero ye paapa eyasooka?\n“NDIZIMBA EKKANISA YANGE KU LWAZI LUNO”\nEbyo olukiiko lw’e Vatican bye lwasalawo mu 1870, byesigamizibwa ku ngeri gye baategeeramu ebigambo bya Yesu ebiri mu Matayo 16:16-19 ne Yokaana 21:15-17. Ebyo bye tusoma mu nnyiriri ezo ne mu bitabo bya Bayibuli ebirala, biraga nti Peetero yalina obuvunaanyizibwa bwa maanyi mu kibiina Ekikristaayo. Mu butuufu, ku mulundi gwe baasooka okusisinkana, Yesu yakiraga nti Peetero yandibadde ng’olwazi. (Yokaana 1:42) Naye ekyo kitegeeza nti Yesu yawa Peetero obukulu?\nMu Matayo 16:17, 18, Yesu yagamba Peetero nti: “Ggwe Peetero, [erinnya eryo litegeeza “Olwazi”], nange ndizimba ekkanisa yange ku lwazi luno.” * Yesu yali ategeeza nti “ekkanisa” ye, oba ekibiina kye, kyandizimbiddwa ku Peetero, omuntu? Peetero ye yandibadde omukulembeze w’abagoberezi ba Yesu bonna? Abatume abalala abaaliwo baategeera batya ebigambo bya Yesu ebyo? Ebitabo by’Enjiri biraga nti oluvannyuma abatume baakaayana emirundi egiwerako ku ani ku bo eyali asinga obukulu. (Matayo 20:20-27; Makko 9:33-35; Lukka 22:24-26) Abatume bandikaayanye singa Yesu yali alonze Peetero okubakulira?\nAte ye Peetero yategeera atya ebigambo bya Yesu? Peetero yali Muyisirayiri, era ateekwa okuba nga yali yasoma ku bunnabbi obwogera ku “jjinja” oba “ejjinja ery’oku nsonda” obuli mu Byawandiikibwa eby’Olwebbulaniya (Endagaano Enkadde). (Isaaya 8:13, 14; 28:16; Zekkaliya 3:9) Peetero bwe yajuliza ekimu ku Byawandiikibwa ebyo ng’awandiikira bakkiriza banne, yannyonnyola nti “ejjinja ery’oku nsonda” ye Mukama waffe Yesu Kristo, eyali Masiya. Ekigambo pe’tra eky’Oluyonaani Peetero kye yakozesa ng’ayogera ku Kristo, kye kigambo kye kimu Yesu kye yakozesa mu Matayo 16:18, ng’ayogera ne Peetero.—1 Peetero 2:4-8.\nOmutume Pawulo naye yali mugoberezi wa Yesu. Pawulo yakitwala nti Peetero ye yalondebwa okukulira abalala? Ng’ayogera ku kifo Peetero kye yalina, Pawulo yawandiika nti Peetero yali omu ku abo “abaali batwalibwa ng’empagi mu kibiina.” Omutume Pawulo yalaga nti waaliwo abalala abaali “empagi” mu kibiina. (Abaggalatiya 2:9) Singa Peetero ye yalondebwa okukulembera ekibiina, abalala bandibadde bamutwala butwazi ng’omu ku abo abaali empagi mu kibiina?\nLumu Peetero bwe yalaga nti asosola abantu ab’amawanga, Pawulo yamunenya mu lujjudde lw’abantu. (Abaggalatiya 2:11-14) Omutume Pawulo teyakitwala nti Kristo yali azimbye ekkanisa, oba ekibiina ku Peetero, oba ku muntu omulala yenna atatuukiridde. Wabula yali akimanyi nti Yesu Kristo gwe musingi ekibiina Ekikristaayo kwe kyazimbibwa. Pawulo yawandiika nti: “Olwazi olwo lwali Kristo.”—1 Abakkolinso 3:9-11; 10:4.\n“GGWE PEETERO . . .”\nKati olwo tusaanidde kutegeera tutya ebigambo: “Ggwe Peetero, nange ndizimba ekkanisa yange ku lwazi luno”? Okusobola okutegeera ebigambo ebyo, tulina okwekenneenya ennyiriri eziriraanyeewo. Yesu ne Peetero baali boogera ku ki? Yesu yali yaakamala okubuuza abayigirizwa be nti: “Mmwe mumpita mutya?” Amangu ddala, Peetero yamuddamu nti: “Ggwe Kristo, Omwana wa Katonda omulamu.” Yesu yasiima Peetero olw’okuddamu bw’atyo era n’agamba nti yandizimbye “ekkanisa” ye, oba ekibiina kye ku “lwazi” olusingayo. Olwazi olwo ye Yesu kennyini.—Matayo 16:15-18.\nTusaanidde kutegeera tutya ebigambo bya Yesu bino: “Ggwe Peetero, nange ndizimba ekkanisa yange ku lwazi luno”?\nWaliwo ne Bafaaza bangi abakatuluki abaawandiika nti olwazi olwogerwako mu Matayo 16:18 ye Kristo. Ng’ekyokulabirako, Augustine eyaliwo mu kyasa eky’okutaano yawandiika nti: “Mukama waffe yagamba nti: ‘Ku lwazi luno kwe ndizimba Ekkanisa yange,’ kubanga Peetero yali amugambye nti: ‘Ggwe Kristo Omwana wa Katonda omulamu.’ N’olw’ensonga eyo, nja kuzimba Ekkanisa yange ku lwazi luno lw’okkiririzzaamu.” Emirundi mingi Augustine yagamba nti “Olwazi (Petra) yali Kristo.”\nAgustine n’abalala tebakkiriziganya n’ebyo ebyasalibwa olukiiko lw’e Vatican mu 1870 nti Peetero lwe lwazi ekibiina kwe kyazimbibwa. Ate era okusinziira ku mwekenneenya wa Bayibuli ow’omu Switzerland ayitibwa Ulrich Luz, abeekennyeenya bangi abaliwo mu kiseera kino nabo tebakkiriziganya n’ekyo olukiiko lw’e Vatican kye lwasalawo, era singa baaliwo mu kiseera ekyo, Ekkereziya yandigambye nti ebyo bye boogera bya sswakaba.\nPAAPA YE MUSIKA WA PEETERO?\nPeetero yali tamanyi na kumanya ekitiibwa “paapa.” Ne babisopu abataali ba mu Rooma beewanga ekitiibwa ekyo okutuukira ddala mu kyasa eky’omwenda. Ekitiibwa ekyo kyatandika okukozesebwa mu butongole ng’ekyasa eky’ekkumi n’ekimu kinaatera okuggwaako. Ate era tewali Mukristaayo n’omu eyaliwo mu kiseera ky’abatume eyali ayinza okulowooza nti omutume Peetero yali wakusikirwanga. Omuwandiisi Omugirimaani ayitibwa Martin Hengel yawunzika ng’agamba nti, “tewali bukakafu bwonna mu byawandiikibwa, wadde mu byafaayo obusinziirwako okulonda paapa.”\nPeetero ye paapa eyasooka? Yalina abasika? Ddala Ekkereziya okulonda paapa kyesigamiziddwa ku Byawandiikibwa? Ekyokuddamu mu bibuuzo ebyo byonna kiri nti nedda. Ekituufu kiri nti, Yesu yazimba ekkanisa ye, oba ekibiina kye eky’amazima, ku ye kennyini. (Abeefeso 2:20) N’olwekyo buli omu ku ffe asaanidde okwebuuza nti, Nnazuula ekibiina ekyo?\n^ lup. 8 Ebyawandiikibwa ebimu eby’Oluyonaani (Endagaano Empya) ebijuliziddwa mu kitundu kino biggiddwa mu Bayibuli y’Oluganda eya 1968.\nEkitiibwa “Paapa” Kyatandika Kitya Okukozesebwa?\nMu mwaka 32 E.E.: Yesu yagamba nti ajja kuzimba ekkanisa oba ekibiina ku ye kennyini; teyalonda Peetero kukulira balala\nMu mwaka 55-64: Abatume Pawulo ne Peetero baawandiika amabaluwa ne bakiraga nti Yesu Kristo gwe musingi gwokka ogw’ekibiina Ekikristaayo\nMu mwaka 254-257: Bisopu Stephen ow’e Rooma yagamba nti y’akulira babisopu abalala era nti ye musika wa Peetero. Naye babisopu abalala gamba nga Firmilian ow’e Kayisaaliya ne Cyprian ow’e Carthage, baawakanya ebyo bisopu Stephen bye yagamba\nMu mwaka 296-304: Ekitibwa “papa” oba “paapa,” kyazuulibwa mu bigambo ebyayolebwa ku malaalo ga bisopu w’e Rooma\nMu kyasa eky’okutaano: Bisopu w’e Rooma omulala ayitibwa Leo I, yajuliza Matayo 16:18 okukikkaatiriza nti y’akulira babisopu abalala\nMu kyasa eky’omukaaga: Ekitiibwa paapa kyeyongera okukozesebwa ku babisopu b’e Rooma; babisopu abalala abataali b’e Rooma nabo beeyongera okwewa ekitiibwa ekyo okutuukira ddala mu kyasa eky’omwenda\nMu mwaka 1075: Gregory VII yalangirira nti ekitiibwa “paapa” kirina kukozesebwa ku bisopu w’e Rooma yekka. Munnabyafaayo omu yagamba nti ebiragiro Gregory VII bye yassaawo bifuula paapa “okuba ng’azze mu kifo kya Kristo”\nMu mwaka 1870: Olukiiko lw’e Vatican olwasooka lwasalawo nti “bisopu w’e Rooma ye musika w’Omutukuvu Peetero eyali Omukulembeze w’Abatume, era nti paapa y’akiikirira Kristo, era y’akulira Ekkanisa yonna”


Bukedde Online - UBC etubidde n'ebbanja lya buwumbi 15\nUBC etubidde n'ebbanja lya buwumbi 15\nGav't etandise okwewola ensimbi okuva mu bbanka za wano\nOwa S6 eyabadde abuze azuuse n'attottola\nAdded 7th April 2018\nABADDUKANYA Ttivvi y'eggwanga ne leediyo UBC bali mu nteesaganya ne URA ku ngeri y'okusasula ebbanja ly'omusolo lya buwumbi 15.\nUBC bagibanja obuwumbi 15\nOmusolo ogubanjibwa UBC guzze gwetuuma omuva mu mwaka gwa 2009 okutuuka mu 2017 ng'omutemwa gw'obuwumbi 15 guzingiramu ng'amagoba agassibwaako.\nMoses Wasata , kamisona w'eby'empuliziganya mu Minisitule yagambye nti UBC ebadde n'obuzibu mu nzikirukanya yaayo era nga y'emu ku nsonga lwaki etubidde mu buzibu buno kyokka n'gamba nti bugenda kugonjoolwa.\nWabula bino Stanley Kabyemera, maneja mu URA avunaanyibwa ku kusolooza ensimbi z'omusolo yagambye kuno tekwabadde kuweebuula linnya lya Ttivvi ya ggwanga wabula baabadde batuukiriza obuvunaanyizibwa n'okulaga obwerufu obuliwo mu kusolooza omusolo.\nOmusolo ogubanjibwa UBC gwegwo ogwaggyibwa ku musaala gw'abakozi ogwa Pay As You Earn (PAYE), ogwa VAT n'oguggyibwa ku nnyingiza ya ssente ze bafuna ogwa Income tax.\nWadde nga tebaatuuse ku kukkaanya kwa nkomeredde , URA yasazeewo okusooka okukwata mmotoka aa UBC mukaaga era nezitwalibwa ku kitebe kya URA e Nakawa nga bwebalinda enteseganya endala nga tebanasalawo kya nkomeredde oba basalibwa ku mpewo.\nEngeri ssente z'ofuna mu kutikka akabindo gye ziggweera mu galagi\nPoliisi ekutte omusumba w''Abalokole agambibwa okuggya ku bantu ssente\n'Omusumba' akwatiddwa ku gw'okufera abantu\nPoliisi eggalidde Heedimaasita eyalidde ez'ebigezo by'abayizi ba S4


Bukedde Online - Bujjingo ayanjudde Suzan mu bakadde be\nBujjingo ayanjudde Suzan mu bakadde be\nEnsonga lwaki Museveni aggyeewo Mulyagonja ku kya Kaliisoliiso wa Gav't\nBujjingo alumbye Ssennyonga mu kusaba e Na...\nWadde Suzan Makula teyayanjuddwa ku katuuti, ensonda zaategeezezza nti Bugingo yamukulembeddemu n’amutwala mu bazadde abazaala Bugingo okuli nnyina Jane Bugingo ne kitaawe nga naye ye Aloysius Bugingo.\nMwannyina wa Bugingo ng’atuuka ne Suzan Makula (ku ddyo).\nYabasisinkanidde mu bisenge ebyategekeddwa e Namboole okwaniririzaamu abantu ab'enjawulo naddala abakungu era omu ku baabaddeyo yategeezezza nti abazadde baasanyukidde Suzan ne bamwaniriza mu famire.\nMu kujja mu kisaawe awaabadde okusaba, Suzan yajjidde wamu ne bazadde ba Bugingo ne bannyina ba Bugingo (Bamulamu) era obwedda bazinira wamu ku nnyimba z'eddiini ezaabadde ziyimbibwa mu kusaba okwajjumbiddwa.\nAbantu baabadde bangi mu kisaawe wadde omuwendo gwesaze bw'ogeraageranya n'omuwendo ogwetaba mu kusaba kw'omwaka oguwedde era abamu ku bagoberezi baategeezezza nti amabanga amatonotono agaabadde mu kisaawe ku mulundi guno gandiba nga gaavudde ku muyaga ogubadde mu kkanisa ku by'obufumbo bwa Bugingo ne Teddy.\nOmwaka oguwedde, Teddy ne Bugingo baali ku katuuti kamu nga babuulira enjiri e Namboole.\nBugingo ng'alinnye akatuuti, yayanjulidde abantu bazadde be (maama ne taata) era abantu ne babakubira emizira.\nBazadde ba Bugingo babeera Rwanda kyokka Bugingo baamuzaalira Masaka gye baali babeera wabula baamuleka muto ne baddayo e Rwanda.\nTaata wa Bugingo yayogeddeko eri abantu n'abategeeza nti Bugingo Munnayuganda bwoya kubanga baamuzaalira mu ddwaaliro e Masaka nga July 28, 1970 era mu kiseera kino wa myaka 49.\nBugingo alina abaana 4 ne Teddy okuli omukulu Doreen Bugingo ow'emyaka 28.\nBugingo ne Teddy baali bamaze emyaka 29 mu bufumbo wabula ne batabuka era Bugingo n'ava mu maka e Kajjansi n'agalekamu Teddy n'abaana.\nNnoonya omukazi alina ssente\nSsekukkulu eyengedde: Abaguzi n'abatunzi mu Kampala beetala\nBugingo ayogedde bwe yakoze 'loosi' e Namboole\nBugingo alaze omugole mu lujjudde\nKkooti esaze ogwa Bugingo ne Teddy


Bukedde Online - Nyamityobora FC emenye likodi ya Kira United\nNyamityobora FC emenye likodi ya Kira United\nAba Pool beebugira liigi\nUCU etnuzza Gulu ebikalu mu za Yunivasite...\nAdded 6th April 2018\nBya Gerrald Kikulwe\nOMUTENDESI wa Nyamityobora FC mu Big League James Odoki olumenye Likodi ya Kira United eya sizoni emu n’ekitundu nga tekubirwa ku kisaawe kyayo e Kira n’awera nga bw’aleeta ttiimu endala mu Liigi ya babinywera.\nKira United yamalako sizoni ewedde yonna nga tekubiddwaamu mupiira gwonna awaka era ne sizoni eno bukya etandika ebadde tenakubwamu okutuusa Nyamityobira FC bwe yagirumbye n’egikuba ggoolo 1-0 mu mupiira ogwayongedde okutangaaza emikisa gyayo egy’okwesogga “Super” ng’abakulembedde ekibinja kya Rwenzori oluvannyuma lw’okuteekawo enjawulo ya bubonero 6 bw’esinza Kira abali mu kyokubiri.\n“Obuwanguzi buno bumpadde essuubi nti bw’etebeere ntaanya, Namityobora yakuzannyira mu Liigi yokuntikko sizoni ejja ate nga bwe nakola okuyingiza JMC Hippos,sigenda kuganya kusuula kabonero konna mu mippira 5 egisigaddeyo,” Odoki bwe yaweze.\nNyamityobora kati yeenywerezza ku ntikko y’ekibinja n’obubonero 42 mu mipiira 19 wabula Kira United abali mu kyokubiri n’obubonero 36 mu mipiira 20 nga basinzaako omupiira gumu.\nAba FDC baagala Kayihura alekulire\nOw'emyaka 16 yeezinze ku Sipiika wa Kira: Amulanga kumusobyako n'amuzaalamu omwana\nEbizuuse ku nsonga za sipiika okusobya ku muwala


Bukedde Online - Engeri okwennyamira gye kuggya abalwadde ku ddagala lya siriimu\nAbadde anoonyereza ku mmundu ezatta Kaweesi...\nVincent Luyinda okwennyamira kwamuggya ku ddagala engalo ne zitandika okuzimba.\nOKWENNYAMIRA n’okwekubagiza bulwadde obusumbuwa abantu oluusi nga tebamanyi naye ne bubaleetera ebizibu eby’enjawulo ebiyinza n’okubatta ssinga tebafuna buyambi. Okwennyamira kutera okubeera mu bantu abalina akawuka ka siriimu ate nga tebamanyi kwe buva.\nAbaafuna ku bulwadde bw’okwennyamira ne babusimattuka banyumya bye baayitamu: Nze Vincent Luyinda Kafeero 31: Mbeera Kinoni Misaali mu disituliki y’e Masaka. Nnina akawuka ka siriimu era nakitegeera oluvannyuma olwokwekebeza nga buli kiseera mbeera mpulira empewo n’olusujjasujja.\nOmukyala gwe nalina ebiseera ebyo namugamba twekebeze n’agaana ne nneekebeza nzekka. Abasawo bwe bankebera ne bakizuula nga nnina akawuka ka siriimu. Mu 2015 natandika okumira eddagala lya ARVs n’okutuusa olwaleero. Wabula mu makkati awo natandika okuzimba obuntu mu ngalo naye nga tebunnuma. Ekiseera kyatuuka ne butandika okunnuma.\nNagenda mu Uganda Cares ne banzigyako akannyama okugenda okukakebera nga nnina kookolo w’olususu. Embeera eno yankaluubiriramu nga sikyasobola kukwata ate nga nali musajja muzimbi nga nsobola okwerabirira mu buli kimu nga okweriisa, okweyambaza, n’ebintu ebirala.\nEkiseera kyatuuka nga sikyalina kye nsobola kwekolera, sirina baana, sirina mukyala ate nga n’ekyokulya kizibu. Natuuka ne ntendewalirwa anti nalina okumira eddagala lya ARVs ate nga bwe ndi ne ku bujjanjabi bwa kookolo.\nWano okwennyamira we kwankwatira mu mutima nga ndaba sikyalina lugendo ku nsi nga mpulira nneekyaye. obulumi bwali bungi ate nga sirina ddagala. Nalaba nga nninga alina omusango gwe nakola, nga nneebuuza oba kiki kye nsasulira ekyo? Naye lumu nagenda mu ddwaaliro e Kitovu wano we nafunira omukisa okusisinkana abasawo ne bampa eddagala erinzikakkanya obulimi nga ndifunira ku Kitovu Mobile Hospital.\nBafubye okumbudaabuda n’okulaba ng’embeera y’okwennyamira ngivaamu lwa kuba ate olumu kimala ne kidda naddala ng’ebyokulya bimpeddeko ate nga nnina okumira eddagala.Buno bulwadde obukosa engeri omuntu gy’awuliramu, gy’alowoozamu n’engeri gy’akolamu ebintu bye. Omuntu aba mu mbeera ya kweraliikirira ekivaako okukyawa ebintu by’abadde ajjumbira bulijjo.\nBusobola okuleeta ebizibu ebitali bimu mu bwongo oba mu mubiri gw’omuntu era nga bukendeeza ku busobozi bw’omuntu okubaako ky’akola awaka oba ne ku mulimu. Wabula ekirungi busobola okujjanjabibwa.\nOkusinziira ku kitongole ky’ensi yonna eky’ebyobulamu (World Health Organisation) abantu obukadde 350 mu nsi yonna bafuna obuzibu buno obw’okwennyamira. Kiteeberezebwa nti abantu 3 - 4 ku bantu 10 bafuna obuzibu buno. Wabula ebiseera ebisinga obungi tekitegeerekeka kivaako mbeera eno olwo n’etejjanjabibwa bulungi.\nRichard Kavubu okulira Art Clinic ku ddwaaliro e Mpigi yagambye nti obulwadde bw’okwennyamira abantu babulina naddala abo abalina akawuka ka siriimu n’endwadde endala ez’olukonvuba.\nWabula ekizibu tewali kuuma kasobola kubukebera kuzuula bulwadde buno era abasinga tebakifaako ne bubattira mu kimugunyu. Waliwo ebibuuzo ebikozesebwa nga twekenneenya omulwadde ne tumwekebejja okuzuula ekituufu oba alina obulwadde bw’okwennyamira.\nOmuntu ssinga azuulibwa ng’alina obulwadde bw’okwennyamira bwe buba bwa maanyi tubateeka ku ddagala wabula abasinga obungi twogera nabo ne tubabudaabuda ne basobola okutereera.\nAba Uganda Cares nga baggya omusaayi ku bantu okubakebera siriimu.\nAbamu embeera eno ekomawo ate abalala tekomawo. Mu ddwaaliro e Mpigi tulina Art Clinic nga tufuna abalwadde abatali bamu era buli lunaku kubaako abalwadde ab’enjawulo; ku Mmande ne ku Lwokuna tulaba bantu bakulu. buli lwakubiri mu wiiki eyookubiri mu mwezi tulabirako abalwadde abali ku ddagala naye nga terinnaba kwebasa kawuka kaabwe.\nbuli Lwakusatu olusooka mu mwezi tulaba baana abalina akawuka, buli Lwakusatu mu wiiki eyookusatu buli mwezi tulabirako abavubuka abalina akawuka, buli Lwakusatu olusigadde mu mwezi ng’oggyeeko ennaku ziri tulabirako abakyala abalina akawuka naye nga baazaala abaana nga tubalondoola okulaba nga tebakwatibwa kawuka. Okutwalira awamu ssinga tuba tufunye abalwadde 100 olunaku 5-10 be basobola okubeera n’obulwadde obwokwennyamira.\nButabika Dr. David Basangwa omukugu mu kujjanjaba abalwadde b’emutwe ate nga y’akulira eddwaaliro lya Butabika yagambye nti obulwadde bwa siriimu bwongezza omuwendo gw’endwadde z’emutwe.\nAkawuka ka siriimu bwe kayingira omuntu kaagala okubeera mu bwongo. bwe kayingira kacankalanya obwongo era okwennyamira bwe bumu ku bulwadde obusobola okujja. “Abantu be tufuna e Butabika ebitundu 20 ku 100 baakeberebwa nga balina akawuka noolwekyo kitegeeza akawuka ka siriimu ke kamu ku bivaako obulwadde bw’okwennyamira. Waliwo abalwadde abamu be tufuna nga yaakakimanya nti alina siriimu olwo ne yennyamira olw’amawulire g’aba yaakafuna.\nAbamu balwawo okukkiriza olwo okweraliikirira, n’ebibuuzo bye beebuuza ne bivaako okwennyamira. Ebitundu 25 - 35 ku buli 100 abalina akawuka ka siriimu balina obulwadde bw’okwenny-amira. Wabula essaawa eno tetulina kunoonyereza kupya ku kwennyamira n’akawuka ka siriimu. Mu balwadde be tujjanjaba obulwadde bw’okwennyamira bwe businga okubaleetera endwadde z’emitwe.\nObulwadde buno bwangu bwa kujjanjaba era omuntu asobola okuddawo kubanga eddagala ly’obulwadde buno weeriri lingi. Obulwadde bw’okwennyamira tebutera kutta ssinga buba buzuuliddwa nga bukyali.\nOkwennyamira okuvudde ku kawuka ka siriimu bwe tubajjanjaba abasinga bawona. Ssinga omuntu alwawo ng’ayita mu mbeera eno, okwennyamira bwe kukula kutuusa omuntu ku mbeera y’okwetamwa obulamu n’afuna ebirowoozo by’okwetta, n’okukozesa ebiragalalagala.\nHospice Africa Uganda Dr. Ludokivo Zirimenya yagambye nti bo tebatera kufuna balwadde ba kwennyamira era nabo balina ebibuuzo nga 10 ebibuuzibwa abalwadde okukakasa oba ddala abantu babulina. “Olumu tutunuulira enkyukakyuka mu nneeyisa, engeri gy’alya, ebirowoozo, engeri gye yeebakamu n’ebirala bingi kwe tusinziira okumanya oba alina obulwadde bw’okwennyamira.\nKiruddu Dr. David Wamala yagambye nti “abalwadde abalina obuzibu bw’okwennyamira tutera okubafuna wabula batono era mu mwezi tusobola okufunayo abalwadde nga babiri wabula okusinga bali Butabika era bwe tuba tubazudde nga kya maanyi gye tubaweereza naye tekitera kubaawo.\nMasaka Hospital Canaan Kateregga omukugu mu kujjanjaba endwadde z’omutwe era nga y’akulira ekitongole ky’abajjanjaba endwadde z’obwongo mu ddwaaliro lya Masaka yagambye nti batera okufuna abalwadde abalina akawuka ka siriimu ate nga balina n’obulwadde bw’okwennyamira.\nAbalwadde be bafuna abajja ku bujjanjabi obusookerwako bali wakati wa 20 - 40 ku buli 100 abalina obubonero buno obw’okwennyamira.Era twali tufunye ku bantu ne bafa olw’embeera eno naye nga kino kibaawo ssinga omusawo aba alemeddwa okumanya ekituufu ekiruma omulwadde, n’afuna obujjanjabi obutaweze, omulwadde oyo embeera bw’emusukkako afuna ebirowoozo by’okwetta.\nOmulwadde wa siriimu bw’aba alina n’ekizibu ky’okwennyamira aba takyasobola kugoberera bulungi mateeka ga kumira ddagala n’alimira nga bw’ayosaayosa kubanga aba yafuna dda ebirowoozo by’okufa nga talaba nsonga lwaki aba alimira. Kitovu Mobile Hospital Rose Nabatanzi omusawo mu ddwaaliro ly’e Kitovu yagambye nti eddwaaliro lino lisinga kujjanjaba balwadde abalina eddwadde z’olukonvuba nga siriimu, akafuba kookolo, n’endala.\nEra agamba nti batono abajja nga balina n’obuzibu bw’okwennyamira era mu mwezi basobola okufunayo wakati wa babiri oba bana. “Tulina eddagala lye tuwa abalwadde erikkakkanya obulumi omuntu n’aba nga mulwadde naye nga tali mu bulimi awo okwennyamira kuba kutono ate n’ekirala tufuba okulaba nga tukyalira abalwadde baffe mu maka gaabwe okwogera nabo n’okubabudaabuda, okubawa ku ddagala n’obuyambi obulala obwetaagisa nabo ne bamanya nti tebali bokka waliwo abalala ababafaako. Mwannyinaze muliikiriza obutennyamira\nPaulina Namugerwa mwannyina wa Luyinda yagamba nti mwannyina atera okufuna obuzibu bw’okwennyamira ate nga ne taata gw’abeera naye mulwadde. Obulwadde bw’okwennyamira kwe nabulabira, mwannyinaze ng’atuuka ekiseera nga tayagala kulya, abulwa otulo n’akogga, yali musajja ayagala okusaba naye atuuka ekiseera nga takyayagala kusaba ssaala ze.\nNfuba okulaba nga mbaleetera ebyokulya n’ebikozesebwa. Nfuba okulaba nga mukubiriza okumira eddagala. Ngezaako okumukubiriza okulya emmere ne bw’aba tayagala nga mukuumako ng’alya.\nEmabegako yava ku ddagala lya ARV era kirabika n’ebimuluma ku ngalo kwe byava. Yali agamba nti eddagala alikooye nga talaba nsonga lwaki alimira ngagenda kumala afe.\nBino byali biva ku kwennyamira wabula kati yaliddako era amanyi lwaki alina okulimira. Ali ku layini yaakubiri ey’eddagala eyasooka yagaana engeri gy eyali alivuddeko, kati ne bamuteeka ku yookubiri.\nOkulwanyisa obulwadde bw’okwennyamira nfuba okulaba nga mmukubiriza okukola ebyo bye yali ayagala, muntu ayagala ennyo okusaba era buli kadde bwe mmulaba nga yeekubagiza nga mmugamba n’asoma ku ssaala nga bwe yeekwasa Musenyoli Ngobya n’okuyimba ku nnyimba Omusawo okwogera nange kinnyambye okuguma\nBetty Birungi 46: Mbeera Kakoola mu disitulikiti y’e Mpigi, nnina akawuka akaleeta siriimu era nga nakizuula mu 2006, bwe bankebera nga nkalina ne ntandika ku Septrine era abasawo ne bafuba okumbudaabuda n’okuguma. Eddagala lyange nalinga ndimira bulungi wabula mu 2010 ne ntandika ARV, kyokka omwami wange eyali andabirira ng’ampa buli kimu n’afa mu 2011.\nNali sirina mulimu ate nga nalina okulabirira abaana, okubaliisa, okubambaza, okusasula fiizi nange okwebeezaawo nsobole okusigala nga ndi ku ddagala. Natandika okutoba n’abaana basatu nga ndi ku ddagala kyokka nga n’ekyokulya kyakuwammanta. Natuuka eddagala ne ndikoowa, olw’embeera eno natendewalirwa ne nfuna okwennyamira.\nMu kusooka tekyali kyamaanyi wabula kyenyongera oluvannyuma lw’okukizuula nti omwana asembayo alina akawuka ka siriimu. Kino kyamalako emirembe ne nneeyongera okwennyamira nga ndaba sikyalina mugaso.\nNalinga saagala kulya, ebirowoozo nga bingi, nabulwanga otulo, ebintu ebisinga bye nalinga njagala nga sikyabyetabamu. Bwe nagenda gye nfunira eddagala omusawo yatulondamu abantu musanvu n’atuwa olupapula okuli ebibuuzo ne tubijjuza era kuno kwe yasinziira okutugamba nti tulina obulwadde bw’okwennyamira.\nBannange abaali obubi ennyo baabawa eddagala ery’okumira naye nze omusawo yagezaako okwogera nange nga bw’ambudaabuda ne ntereera mpolampola. Newankubadde nga kigira ekiseera ne kiddamu naye bwe njogera n’omusawo nfunawo enjawulo\nKw’olabira omulwadde omwennyamivu\nDr. Basangwa yagambye nti; u Omuntu okubeera omunakuwavu oba okubeera mu mbeera y’okwekubagiza ebiseera ebisinga mu lunaku okumala wiiki bbiri, kijja buli lunaku, ebiseera ebisinga mu lunaku ne kibaawo okumala wiiki bbiri n’okusingawo.\nOkuba nga takyalina bwagazi mu bintu by’abadde yettanira bulijjo ng’abadde abyagala nnyo.\nOkukyukakyuka mu ngeri gyabadde alyamu, olumu obutayagala kulya oba okutandika okulya ennyo.\nMu kino abamu bakogga oba okweyongera okugejja ennyo ate ngali mu nnaku. u Okukaluubirirwa mu kwebaka oba okubulwa otulo naddala ekiro, oba okwebaka ennyo emisana.\nAfuna ebirowoozo nga bijja ate nga bingi.\nTeyeyagala buli kimu kiba kimumalako emirembe u Aba takyalina kimusanyusa nga buli kimu kimunyiiza.u Ensonga z’okwegatta aba takyazagala kino kibaawo mu bakyala ne mu basajja.\nOkubulwa amaanyi n’okuwulira obukoowu.\nObutaba na maanyi gabaako kyakola, okukendeera mu kutambula, n’okwogera ebintu ebirabibwa abantu.\nOkuwulira nga gumusinga n’okweraba ng’atalina mugaso.\nOkukaluubirizibwa mu kulowooza, okukkakkana oba okukola okusalawo ng’omuntu.\nOkufuna ebirowoozo by’okufa oba okwetuga.\nAba tayagala bantu, asiiba yeggalidde mu nju yeewale abantu.\nAbamu bw’afuna obuzibu buno afuna engeri gy’ayagala okukyeggyako n’atandika okunywa omwenge oba okukozesa ebiragalalagala bye yali takola.\nAbamu atandika okukaaba yekka nga tamanyi kimukaabya. Musawo Canaana Kateregga owa Masaka agamba nti; omuntu oyo abeera n’embeera z’obuteeyagala okumala wiiki bbiri n’okusingawo.\nOkunakuwala ennyo u Okukola ebintu ebitajja u Mu bakyala bafuna kye bayita Amenorrhea’ obutagenda mu nsonga okumala emyezi egimu.\nMu basajja eby’okuganza abakyala abikoowa kubanga n’amaanyi g’ekisajja gabula. - Okutandika okuwulira amaloboozi g’abantu aboogera ate nga tebaliiwo. Ebiyamba okulwanyisa okwennyamira\nDr. Basangwa yagambye nti okusooka okuzuula nti alina ekizibu ne bamuyamba mangu okulaba omusawo.\nEngeri obulwadde buno gye butalina bulumi bwa ku mubiri balwawo okukimanya era mu ddwaaliro bagenda kikeerezi naye bwe bakimanya balina okumwanguyira ne bamufaako.\nAbajjanjabi balina okuba n’eriiso ery’enjawulo eryekengera obubonero obwo waggulu ne bafaayo okumuyamba.\nOkumulaga omukwano n’obutamusosola nga mumweyawulako.\nObuntu obutonotono famire bwe zisobola okukola okuyamba omulwadde w’okwennyamira ate ng’alina akawuka ka siriimu.\nOkumufaako n’okumuyamba asobole okuba omulamu obulungi.\nOkumukubiriza n’okumulaga omugaso oguli mu kumira eddagala lye n’alemwa okuyosa. u Okwogerako naye n’okumugumya ku bitali bimu.\nOkumuzzaamu amaanyi n’essuubi nti si ye yekka.\nObutamukambuwalira nnyo oba okumuboggolera.\nTomuvuma oba tomweyigaanya naddala ng’akuwulira kiba kimukola bubi.\nOkufaayo okulaba ng’omulwadde ono alya bulungi emmere erimu ebiriisa byonna ebyetaagisa ebiyamba omubiri okuba omulamu obulungi.\nOkumuwa eddembe lye okubaako bye yeekolera ng’omuntu ne mutamukuggulira buli kimu. u Okwewala okumuboola n’okumusindiikiriza wamu n’okumulangira.\nWeetegereze ensonga omannye kiki ekimutawaanya omugumye.\nTomukkiriza kwejjanjaba oba kwewa ddagala abamu bamanyi okwejanjaba nga tebamaze kusuula kimuluma ekintu ekikyamu alina kusooka kugenda mu bakugu.\nOkumukubiriza okuddamu okukola bye yanyumirwanga ng’okusamba omupiira.\nOkumukubiriza okusaba Katonda. u Okwogerako ne mikwano gye ku bizibu bye ne bamuwa ku magezi.\nEtteeka eryogera ku kwennyamira mu Uganda Dr. Basangwa agamba nti tetulina tteeka ddambulukufu mu Uganda eryogera ku bulwadde bw’okwennyamira nga bbwo bwokka wabula tulina eryogera ku ndwadde z’omutwe nga n’okwennyamira mwokutwalidde.\nLigamba nti “ obulwadde bw’omutwe bulwadde ng’endwadde endala zonna era abalwadde b’emitwe balina okujjanjabibwa mu malwaliro gonna era gavunaanyizibwa ku bantu bonna abalina obukosefu ku mutwe era nga buli ddwaaliro liyina okubajjanjaba kye bayita (intergrated health care).\nBuli ddwaaliro kibakakatako okujjanjaba abalwadde b’emitwe waakiri okubawa obujjanjabi obusookerwako oluvannyuma ne babasindika mu ddwaaliro eddene ekizibu bwe kiba nga kya maanyi\nRichard Kavubu okulira eddwaaliro lya Art Clinic e Mpigi yagambye nti waliwo ensonga ezitali zimu ezivaako omuntu okwennyamira omuli;\nOkugatta eddagala ery’endwadde ez’enjawulo tugeze ng’omuntu alina akawuka ka siriimu ate ng’alina n’akafuba aba amira eddagala lya mirundi ebiri.\nEbirwadde ebirala nga kookolo, akafuba, omusujja gw’oku bwongo, okusannyalala, ssukaali, endwadde z’omutima, n’endala zonna ez’olukonvuba.\nEddagala ly’amira bwe liba nga lingi tugeze ng’amira empeke 5 - 9 olunaku\nBw’aba ng’amira eddagala naye nga terimukolerawo njawulo asobola okwennyamira.\nAbaana be okuba nga ya bazaala n’akawuka nga bali ku ddagala nga ye.\nOmuntu bw’aba abadde alya amayirungi nga mulamu bwagavaako asobola okutandika okwennyamira.\nOkweraliirikira ssente z’obupangisa ate ng’oli mulwadde tokyasobola kwekolerera.\nOkweraliikirira abaana be gw’agenda okubalekera ng’afudde obulwadde Looni\nOkweraliikirira fiizi z’abaana ate nga takyakola\nBannamawulire be Vision Group bawangudde engule\nEbintu 5 Pulezidenti by’ayagala bissibweko essira mu kumalawo siriimu\nEngeri obujjanjabi bw’okubudaabuda gye buyambyemu abalina akawuka ka siriimu ne kookolo


ABAYIMBI ba Da Nu Eagles; Geoffrey Lutaaya, Irene Namatovu n'abalala bana bagudde mu bazigu abaabanyaguludde oluvannyuma lw'okubasiba obundooya n’okubambulamu engoye oluvannyuma ne bakuuliita n’emmotoka ne ssente enkalu.\nBino byabaddewo mu kiro ky’Olwokuna bwe baabadde bava okuyimba mu kabuga k'e Kanoni mu disitulikiti y’e Gomba.\nAbazigu abaabadde babagalidde emmundu nga bali mu byambalo by'amagye baabateeze Kalamba mu ggombolola y'e Kabasanda. Lutaaya agamba nti; “Omusajja eyabadde mu kkombati y’amagye ng’akutte emmundu yannyimirizza nga tunaatera okutuuka e Kabasanda (mu disitulikiti y’e Butambala) n’ambuuza nti, ‘Lutaaya ggwe tolina mmundu mu mmotoka omwo?’\nNga bw’alumiriza nti mmotoka ng’eyange ze zitambuza emmundu, yatulagidde ffenna tuveemu kye twakoze. Twabadde mukaaga era wano abazigu abalala babiri abaabadde ebbali w’oluguudo we baaviiriddeyo ne beegatta ku w’emmundu.\nOwemmundu yalagidde munne omu atwale mmotoka yaffe agisimbe ku Muzikiti era eno we twakomye okugiraba. Abazigu ababiri abaasigadde baatuwazeewaze ne batuyingiza akasiko nga batusibye emikono mu ngeri y’akandooya, ne batulagira twebake wansi nga twevuunise.\nBaatubuuzizza ssente gye ziri ne mbalagirira nti ziri mu nsawo ya Irene ne mu mpale gye nabaddemu. Bankutte mu nsawo ne bazisowolamu era ffenna awamu baatubbyeeko 1,730,000/-. Baatuggyeeko amasimu gonna ne batugamba nti batuyisizza bulungi kuba singa baabadde babi, omusaayi gwandiyiise.\nIrene ne Lutaaya ku kivvulu ekimu\nNabazzeemu nti ‘temutuyisizza bubi naye mutuyambe layini z’essimu zaffe muzituddize, owemmundu n’alagira munne azituwe kyokka aziggyemu Amanda nti twabadde tuyinza okukubira poliisi.\nBaatugambye nti tetufaayo nnyo kuba ssente ze baabadde batututteko zaabadde zaakutuddira mu bivvulu. Oluvannyuma lw’akabanga nga basiriikiridde, baalowoozezza nti bagenze ne batandika okwogera kyokka omuzigu n’abasirisa nti baabadde bakyaliwo.\nEbiwuka byatandise okubaluma, nze kwe kulaajana nti bassebo mutuyambe ebiwuka bituluma. Tewali yatunyeze ne tusitula mpola emitwe nga baagenze dda. Twatambudde ne tutuuka ku poliisi y’e Kabasanda gye twakoledde sitetimenti ne DPC wa Butambala n’ajja ne batandika omuyiggo.\nEmmotoka ba Lutaaya mwebaabadde batambulira ey'ekika kya Alphard UAY 544Q\nMu mmotoka twabaddemu nze, Irene, Shakirah Bogere, Eddie Mubajje, Umar Katumba ne John Nyombi.\nPOLIISI ERI KU MUYIGGO: Akulira okunoonyereza ku misango mu Butambala, Sulaiman Mukooli akakasizza ekya Balutaaya okubbibwa n’ategeezza nti batandikiddewo omuyiggo gw’ababbi abo ne mmotoka.\nWabula Mukooli agamba nti abayimbi bano we baabatuukiddeko ku ssaawa 9:30 ez’ekiro baabadde tebali mu ngoye nga bali mu andaweya zokka era olwamaze sitetimenti, poliisi y’e Kammengo yabasindikidde kabangali ya ‘patulo’ eyabatuusizza ku luguudo olunene e Mpigi gye baasanze maneja waabwe n’abaleetera engoye.\nABEBIVVULU BASABYE OBUKUUMI:\nTonny Ssempijja, omukwanaganya w'emirimu mu kibiina kya 'Uganda Music Promoters & Venue Owners Network' asabye poliisi okussa mu nkola kye baagisaba eky’okuwa abayimbi obukuumi ku nguudo ne mu bifo gye bategekera ebivvulu. "Kibi nnyo ekyatuuse ku Balutaaya era ffe tukivumirira naye bino byonna tusobola okubirwanyisa nga poliisi etuwadde obukuumi.\nAbayimbi bakyabbibwa kuba ababbi balowooza mu bivvulu gye bava bayoola ssente nnyingi," Ssempijja bwe yategeezezza


Bitabuse : America ekutte Yoweri Kaguta Museveni ewaluma - Fremer Media\nBitabuse : America ekutte Yoweri Kaguta Museveni ewaluma\nGavumenti y’Amerika etabukidde abanene mu Uganda abeenyigira mu mivuyo gy’akalulu ka 2021 bw’ebataddeko natti ng’ebavunaana okulinnyirira eddembe ly’obuntu.\nOkusinziira ku kiwandiiko ekifulumiziddwa Minisita w’ensonga z’ebweru owa Amerika, Antony John Blinken, ategeezezza nti Uganda ezze nnyo emabega mu nsonga za Demokulaasiya era kino kyeyolekera mu kalulu akawedde aka 2021.\n“Leero tulangirira natti ku ntambula z’abakungu ba Yuganda abaayisa olugaayu mu demokulaasiya w’eggwanga eryo mu kalulu akawedde aka 2021 akaakubwa nga January 14 n’emivuyo egyali mu kkampeyini.” Ekiwandiiko kya Blinken bwe kisomye.\nKino kiddiridde bannansi abawera 50 okufiirwa obulamu mu kwekalakaasa okwaliwo mu Novemba 18 ne 19 oluvannyuma lw’okukwatibwa kwa Robert Kyagulanyi aka Bobi Wine bwe yali e Luuka ng’anoonya akalulu era ekyaddako abantu abawerako baakwatibwa ne baggalirwa.\nOluvannyuma lw’okwekalakaasa ab’ebyokwerinda okwali amagye ne poliisi baayolesa obukambwe ku bannakibiina kya National Unity Platform ekikulirwa Bobi Wine.\nBannakibiina bateeka gavumenti ku nninga ku by’okukwata abawagizi baabwe era nayo n’ekkiriza nga bwe waaliwo abaakwatiddwa.\nOlunwe okusinga Amerika erutadde mu b’ebyokwerinda okulinnyirira eddembe ly’obuntu n’esaba wabeewo ekikolebwa okuvunaana abakulu bano.\n“Gavumenti ya Uganda erina okubaako ky’ekola evunaane abantu baayo abeetaba mu mivuyo gy’okulonda, okutiisatiisa wamu n’okubatulugunya. Amerika ejja kugenda mu maaso n’okwekenneenya engeri ensonga za demokulaasiya gye zikwatiddwamu.” Ekiwandiiko bwekigasseeko.\nWadde Amerika erangiridde natti ku bannayuganda naye tefulumizza lukalala lwa amannya g’abo abasongeddwamu olunwe.\nBino we bijjidde nga Minisita w’ensonga ez’ebweru mu Uganda, Sam Kuteesa yaakamala okutegeeza akakiiko k’ebyokwerinda ak’amawanga amagatte nga mu Yuganda bwe mutali kiwambabantu nga bwe kibadde kyogerwa.\nRead also : Bobi Wine receives a new boost ahead of Museveni\nPrevious articleSee how Yoweri Kaguta Museveni overpowered East Africa Presidents\nNext articleHuge Boost for Bobi Wine as US government comes for his rescue


Bukedde Online - Zâ€™okola zikuyita mu ngalo?\nZâ€™okola zikuyita mu ngalo?\nâ€˜Anoonya emirimu jjangu mu Owinoâ€™\nAdded 15th September 2009\nBizinensi endala zitandikibwawo nga bwe zigwa! Kyayingira ne ku ssente, amaka mangi gafuna ssente ne zigaggwaako oluvannyuma lwâ€™emyaka mitono.\nAmaka agalina ssente ezâ€™olubeerera, eziyinza okusalikako naye nga zisigalawo matono ddala.\nOlabira na ku bizinensi zâ€™amaduuka. Om\nOlabira na ku bizinensi zâ€™amaduuka. Omusuubuzi gwâ€™obadde olowooza nti mututumufu, ngâ€™alina edduuka erijjudde mu mwaka gumu liba ligudde!\nWeebuuze nti lwaki abantu abamu bafuna obugagga obwâ€™olubeerera, kyokka abalala ne badooba nâ€™ensimbi obulamu bwabwe bwonna?\nAbakugu bagamba nti okukuuma obugagga bwo kiva ku ngeri gyâ€™okwatamu ssente zâ€™olina.\nEbintu byâ€™olina okuba nabyo okukuuma obugagga mulimu engeri yâ€™okukwata obwo bwâ€™ofunye, okumanya engeri yâ€™okubuzaaza bwale wamu nâ€™okuyiga okukwata ssente.\nAbakugu bawa engerui ttaano mwâ€™oba oyita okukuuma obugagga bwo.\nlLowooza ku biyinza okutwala obugagga bwo era obisalire amagezi nga tebinnabaawo.\nOkugeza, bwâ€™oba ogenda okuyiwa ssente mu bizinensi gyâ€™olowooza nti ejja kwongera ku bugagga bwo, kimanye nti eyinza okulaba oba okukufiiririra, era osale mangu amagezi singa kibaawo. Lowooza mu ngeri eno:\n- Kiki ekiyinza okubaawo singa bizinensi enfiiririra?\n- Emikisa giri emeka nti bizinensi gye ntandise eyinza okugwa ne nfiirwa ssente zange?\n- Nnina bigendererwa ki? Nnyinza okugenda mu maaso ne bizinensi eno ekijja kijje?\nlWeetegekere olunaku lwâ€™oliba nga tokola\nNdaba abantu bangi nga ssente ze bakola ze balya. Abamu bakyewaaniramu nti â€˜ezange zannema okutereka!â€™\nBwâ€™oba okola mu katale, ngâ€™oli musomesa, ngâ€™osiika capati oba ngâ€™oli mulaalo, ssente zâ€™okola fissaawo zâ€™oba otereka.\nBwâ€™oba okola mu katale nga buli lunaku otereka 500/-, mu mwezi ziba 15,000/-, mu mwaka ziba 180,000/-, mu myaka 10 ziba 1,800,000/-.\nGgwe kyâ€™olina okukola kwe kulowooza bbanga ki lyâ€™ojja okukolera, ogezeeko okugabanyaamu ssente mmeka ze weetaaga okutereka buli lunaku (oba buli mwezi).\nMu ngeri eno bwâ€™oba oguze ettaka, ngâ€™ozimbye ebizimbe oba ngâ€™olina ebintu ebikalu tojja kubitunda ngâ€™omulimu guweddewo kuba ojja kuba olina zâ€™olyako.\nlTegekera okufa kwo\nOlaba bizinensi mmeka ezigwa olwa nnyini yo okufa? Kino kiva mu kuba nti bwe yali omulamu teyafaayo kugitegeka esobole okubaawo ngâ€™afudde. Kola ekiraamo, laga ani gwâ€™olekedde bizinensi ate ofube okumutendeka okugiddukanya bwâ€™oba ovuddewo.\nBameka abeesamba abengâ€™anda zaabwe, omuli nâ€™abaana kyokka bwe bafa abaana bizinensi ne bagisuula kubanga tebamanyi kugiddukanya?\nOluusi abâ€™emikwano bâ€™obadde weesiga bagibbamu ebintu ne bagisuula! Lwaki Abayindi basobola okukola bizinensi nâ€™esigala mu famire yaabwe nga ggwe Omuganda tokisobola?\nlKyusa endowooza yo ku ssente.s Abantu bangi oyinza okumanya ngâ€™afunye ku ssente kuba endowooza ye, entambula, ennyambala nâ€™enneeyisa bikyuka!\nYiga engeri gyâ€™okwatamu ssente, tozifuula kkomera ate tezikumalaamu.\nlBwâ€™ofuna ssente ennyingi ate nâ€™ozidiibuuda, nâ€™otozeeguya era obugagga bujja kukoma awo. Buli kiseera fuba okuyiiya engeri yâ€™okwongera ku bugagga bwo. Kino bwâ€™otokikola era bujja kuggwaawo kuba obutoolako awatali kuzzaawo.\nEyazimba ekkundi yeeraliikirizza nnyina\nChameleone avuddeyo ku byâ€™okutomera omuntu\nNneesunga kuzaalira Brighton bbebi\nAbafumbo bafunye obutakkaanya maama n'aziika bbebi mu musenyu


Bukedde Online - 'Sugammami yansiiga siriimu'\nSuga mmami ono yalina emyaka 53 kyokka nga nze nina 16 wabula nga sirinaamu kutya kwonna era bwatyo yampangisiriza ennyumba mwe twasisinkanira nga mu biseera nga bba azzeeyo ku kyeyo e Iraq\n“SAALI musiru okukulabirira nga omwana omuto, olowooza be nzaala sibamanyi? My mission is fi nished(ekitegeeza nti ekigendererwa kyange kiwedde)”.\nGgwe bw’osanga obubaka obwo ku ssimu yo, kiki ekikujjira mu birowoozo?\nEkyo ky’owulira kati ate kisingako ku Fred Kigozi 27, ow’e Seguku abangi gwe bamanyi nga Red Angel kye yayitamu oluvannyuma lw’okufuna obubaka buno okuva eri omukyala omukulu gwe yali amaze ebbanga lya myaka 2 nga balabagana.\nLeero, Kigozi yeeyita ‘HIV Ghetto Youth Sacrifice’ ekivvuunulwa nti saddaaka y’abavubuka ba ghetto eri siriimu.\nMu kwogera akkaatiriza nga bwe yasalawo embeera y’obulagajjavu bw’abavubuka okwetooloola eggwanga naddala abali mu ghetto eyamutuusa waali kati nga bwerina okukoma ku ye.\nKigozi ne mikwano gye lwe yali yeggye ku ddagala.\nOno ebyamutuukako abinyumya bwati.\nObulamu bwange bwonna bubadde bwa kutoba. Ng’omwana aviiriddwaako nnyina eyali amufaako ennyo, n’afuuka omu ku baana b’oku nguudo.\nKu nguudo za Kampala twenyigira mu bikolobero bingi nnyo gamba ng’okubba sso nga n’oluusi nakola nga bbulooka wa bamalaaya.\nNatuuka ekiseera ng’embeera eno ngikooye era bwentyo nafuna sugammami eyasalawo okunteekamu ensimbi nsobole okusitula obulamu bwange, n’ampasa.\nOno yalina emyaka 53 kyokka nga nze nina 16 wabula nga sirinaamu kutya kwonna era bwatyo yampangisiriza ennyumba mwe twasisinkanira nga mu biseera nga bba azzeeyo ku kyeyo e Iraq era ng’ebbanga ery’emyaka 2 lye namala naye yasobola okuteeka ssente mu myuziki wange.\nNafuna omukisa ne nkolako n’abayimbi nga Dr. Propa wamu ne Mickie Wine mu kiseera ekitono kye nayimbako okutuuka mu mwaka gwa 2010 bwe natandika okuyimba nzekka.\nKino kye kiseera ebyobulamu bwange we byatandikira okugootaanira olw’okulumbibwanga endadde ezitali zimu.\nNKIZUULA NTI NNINA AKAWUKA\nMu bbanga lyonna lye nali n’omukyala ono saamunyegako ku kya kwekebeza olwensonga nti nalinamu okutya nti ayinza okulekera awo okunnyamba.\nBuno saamanya nti bulagajjavu bwe nkola obwali bugenda n’okulemesa ebirooto byange eby’okuyimba okutuusa endwadde ezitali zimu bwe zaatandika okulumba obulamu bwange olwo okuyimba ne nkuwummula.\nNga ntandise okunafuwa, nabuuza omukyala ono oba yali amanyi ekinnuma wabula ng’anziramu kimu nga bwatali musawo era nti ηηende mu ddwaaliro.\nNakyesonyiwa okumala akaseera okutuusa olunaku lumu lwe nanywamu ku mwenge olwo ne ndyoka mukubira essimu gye sijjukira byalimu wabula mesegi ezaali zingoba mu bulamu bwe ezaagigoberera nga zino naziraba nkeera.\nNagezaako okuwuliziganya naye wabula nga takyakwata ssimu zange era wano okutya kwange we kweyongerera wakati mu kunafuwa buli lukya.\nMukwano gwange omu yampaliriza ηηende ku musaayi tuzuule ekinnuma wabula nga nze siraba nsonga etwala kwekebeza.\nTwagenda ku Joint Clinical Research Centre (JCRC) wabula nga nnina okubuusabuusa nti siriimu tasobola kukwata omwana omuto nga nze nga n’ebbanga lye namala mu ddwaaliro lino nga banzigyeko omusaayi, nali nsuubira nti obulwadde bulala wabula si siriimu.\nNga sinnakwasibwa bivudde mu musaayi, abasawo baasooka ne bambudaabuda wabula nze nga mbalaba ng’abali mu muzannyo okutuusa lwe bampa ebyali bivudde mu musaayi nga biraga bwe nnina akawuka akaleeta mukenenya.\nEyali abiyita eby’okusaaga, nannyogoga ng’omusawo antegeezezza era olwo lwe nakizuula nti mu Kampala muno mulimu abantu abasanyuka nga balwazizza abalala.\nNga ntegedde ebinkwatako nneebuuza mu mutima; ηηenda kutambulira ku ARVs okutuusa lwe ndifa?\nMu bye nali nneeraliikirira nti siridde kyaggulo kati nalina okugattako nti sirina kwerabira kumira ddagala okutuusa lwe ndifa!, ηηenda kufa?, Nkyasobola okufuna omukazi ow’okuwasa?\nKigozi nga bwe yafaanana ng'avudde ku ddagala.\nMikwano gyange gigenda kundaba gitya?\nNatya ate nti ne maama yali yafa akawuka kano mu 2005 ate nga nalaba abantu bwe baamuyisa era mu kulaba okwange, nakimanya nti sikyaweza myaka 2 ku nsi.\nWadde abasawo bambudaabuda, saafunirawo maanyi era natuula ku geeti ya JCRC nga bwe ndaba emmotoka eziyita ku kkubo ekintu ekyandeetera ebirowoozo by’okwagala okwesuula mu mmotoka wabula oluvannyuma naguma.\nNavaayo ne njogera mu lwatu ntaase abalala nga nange bwe nnyambibwa. Nasalawo ntambulire mu bavubuka ab’emyaka gyange kubanga ntegeera okukemebwa kwe bayitamu era mu kiseera kino amakanda ngasimbye mu kubuulira baana ba ghetto, abo abali mu masomero era nga ne mu masinzizo ηηendayo.\nBwe ntuukayo ngabana nabo ebyantuukako era nnina essuubi nti bajja kubeera ba njawulo ku nze.\nEri abaana n’abavubuka abatalina kawuka kano, mbajjukiza nti abantu abasinga balwadde ate nga tosobola kubakebeza maaso nga n’ekyennaku kwe kubeera nti abamu ku bano tebafaayo kusiiga balala.\nNoolwekyo mbakuutira okubeera abeegendereza n’obulamu bwabwe.\nEri abalina akawuka musaanidde okumanya nti ARV mwe muli obulamu bwammwe era nti alwala akawuuka si y’afa ate siriimu si bwe bulwadde bwokka obutta.\nKale mbakuutira obutagaayalirira ddagala kubanga nange eyali afudde kati obulamu bwange bwaterera era nga n’akawuka kano tokyayinza kukalaba mu mubiri gwange ne bwekeberebwa nga kino kivudde kukumira ddagala lyange bulungi.\nKigozi (wakati) ne bavubuka banne.\nKatono nfe nga nvudde ku ddagala\nNGA nva ku JCRC bampa eddagala lya wiiki 2 kyokka bwe lyaggwaawo ate ne ndivaako ekintu kye saamanya nti kyali kinteeka mu katyabaga anti teri kintu kibi ku kawuka kano nga kutandika ddagala ate n’olivaako olwokuba nti kuno kubeera nga kutandika lutalo ate n’obivaako ate nga b’otanudde bo basigala bakyalumba.\nAkawuka kadda n’amaanyi agatagambika era natuuka emimwa ne giyiwa, amaaso ne galeeta langi gye sitegeera, ebirowoozo by’okufa nga bye binzijula wabula ngeri gye waali watayise bbanga ddene, naddayo ku JCRC ne mbabuulira amazima nti eddagala nalitya ne ndivaako.\nBambeerera baakisa naye ne bankozesa endagaano ey’obutaddamu kuva ku ddagala.\nNeebuulirira era ne nziraamu okumira eddagala. Nakkiriza nti ndi mulwadde wabula era ne nzikiriza nti ekyamazima sijja kufa kati. Nga nzizeemu okumira eddagala natandika okudda engulu era eyali tatambula naddamu okutambula mpola mpola.\nEmbeera yange yagenda erongooka buli kiseera okutuusa omwaka oguwedde bwenasalawo okuva mu kwekweka ne njatula kyendi nsobole okufuna emirembe ku mutima.\nAgambibwa okusiiga omwana siriimu ne yeewaana asimbiddwa mu mbuga


Bukedde Online - Leero mu mboozi y'omukenkufu tukulaze engeri gyoyinza okukozesaamu butto w'ensogasoga okulwanyisa enviiri obutakutuka\nEngeri ejja okukuyamba okutaasa obudde ate...\nEnsogasoga nga bw’efaanana.\nENSIGO z'ensogasoga zimanyiddwa okuliibwa amayuba, era bajjajjaffe baali baagazirekera ne batamanya nti waliwo emiganyulo gye bafi irwa ssinga tebazikozesa.\nOlw'okuliibwa ennyo amayuba baggyawo n'enjogera nti, ‘Asimba ensogasoga teyeekaanya mayuba'. Mu Uganda zisibuka mu Busoga era amayuba googerwako okutambuza ensigo okuva e Busoga ne zituuka mu Buganda okwo gattako okuziteeka mu Kiyira nga kirowoozebwa nti mwe zaayita okutuuka e Misiri.\nEnsogasoga nga bw'efaanana.\nBwe zaatuuka e Misiri, baakizuula nti osobola okuzikozesa ng'omumuli, era baaziteekangako ppamba okukola emimuli, kuba abamu baasulanga mu mpuku nga bagikozesa okufuna ekitangaala okugoba ebisolo. Naye bajjajjaffe baazitya nga bagamba nti, zirimu obutwa era zitta.\nKino kituufu, kuba mulimu ekirungo kya ‘Ricin' ekiri mu kikuta kyayo. Wabula ssinga ozisiika, ekirungo kino kivaamu ne zisigala nga tezirina mutawaaana nga bw'olaba soya nti aba waabulabe nga tomusiiseeko, kyokka bw'omusiikako aba talina mutawaana.\nEnsigo ssinga ozisiikako, oluvannyuma osobola okukamulamu butto ayamba ku lususu, bangi mugula ‘Caster oil' ne mulowooza nti linnya, wabula oyo bamukamula mu nsigo za nsogasoga, ssinga okozesa butto ono ku lususu terukosebwa musana.\nWano osobola okumakamula n'omukolamu ssente, ng'oguza abantu abeetaaga woyiro olw'emigaso gye.\nButto akamuddwa mu nsigo z'ensogasoga.\nKu bakyala abakutuka enviiri n'osaasaanya ssente mu saluuni n'okugula ebizigo ebimeza enviiri, ate nno bya buseere. Ezo ogenda kuziteeka mu bizinensi, anti butto w'ensogasoga bw'onoomusiiga mu mutwe togenda kuddamu kukutuka nviiri, kye kimu ne ku muntu alina situka.\nBwe kituuka ku mulimi, butto w'ensogasoga miiru 20 bw'oziteeka mu liita 20 ez'amazzi n'ofuuyira mu kyeya, ebizigo bino biyambako ebirime obutakosebwa nnyo musana, naye kino tekitegeeza nti tolina kufukirira.\nEmpunya yaabyo egoba ebiwuka mu nnimiro, kati bw'ofuuyira okuziyiza omusana ate ofunamu n'okugoba ebiwuka, omuli n'obusaanyi.\nAyambako ku bakyala okuzibukuka enseke ne ku bizimba, ate abaagala okweyoza mu lubuto nammwe bakolera. Wabula omukyala ali olubuto ggwe ate tomukozesa kuba asobola okuluggyamu.\nKu muntu ali mu bizinensi y'okusiiga enjala, butto w'ensogasoga wandibadde omwekwata anti ayamba okugumya enjala. Abakyala engeri gye baagala enjala zaabwe, mu kubasiiga wandibadde oteekako butto zijja kuguma bulungi zireme okukutuka ekijja okukwongera bizinensi.\nEnsogasoga era ziyambako ku mugaba, abakyala ab'embuto bafuna mugaba n'abasajja abamu abanene nabo bamufuna, ssinga omukozesa akuyamba n'amalako mugaba. Prof Bioresearch asangibwa ku Equatorial Mall dduuka nnamba 152 mu Kampala. Mufune ku 0702061652 / 0779519652.


Bukedde Online - Ababadde abaserikale ba Flying Squad baggyiddwaako emmundu n'ebikozesebwa ebirala\nEngeri makanika gye yapakudde emmotoka n'asaabala...\nAbabadde mu Flying Squad olwatuuse okusunsulibwamu ne baggyibwako emmundu ne babalagira okuwaayo ne bye babadde bakozesa byonna.\nOlunaku lw’eggulo abaserikale 274 ababadde bakolera mu flying Squad beeyanjudde ku kitebe kya poliisi ekinoonyereza ku buzzi bw’emisango e Kibuli ne baddamu okusunsulwamu okusigaza abo abatuufu abanaakolera mu kitongole kino.\nAbaserikale bano bwe baabadde bava mu bitundu gye bakolera baalagiddwa okuvaayo na buli kintu kye babadde bakozesa omuli emmotoka , radio call n'ebirala.\nVincent Ssekate ayogerera ekitongole kya poliisi ekinoonyereza ku buzzi bw’emisango yagambye nti okusunsula mu baserikale bano kiddiridde ekiragiro ekyaweebwa omuduumuzi wa poliisi mu ggwanga Martin Okoth Ochola ekyafuluma nga May 8, 2018 ng'alagira akulira ekitongole ekinoonyereza ku buzzi bw’emisango okuddamu okuzimba Flying Squad.\nYagambye nti mu kusunsula abaserikale abaagala okuddamu okukolera mu flying Squad balagiddwa okujjuza empapula ezisaba okugyegattako kuba wateereddwaawo ebiragiro n’amateeka bye bagenda okugoberera nga bakola.\nYategeezezza nti oluvannyuma lw’okusunsula mu baserikale Flying Squad yaakufuna omuduumuzi omupya n'ebiragiro abiggya, akulira ekitongole ekinoonyereza ku buzzi bw’emisango kuba emabegako Flying Sqaud ebiragiro yali ebiggya wa muduumuzi wa poliisi mu ggwanga.\nSsekate yakiraze nti Flying Squad enkadde ekoze ebintu bingi ebirungi omuli okuzuula emmundu, mmotoka ezibbiddwa, abawambiddwa, abazigu n'ebintu ebirala wabula ng'eno empya egenda kukolera wansi w’ekitongole ekikulirwa muky. Grace Akullo okusobola okwewala ensobi ezibadde zikolebwa.\nAbatuuze katono batte be balumiriza okwekobaana n’ababagoba ku ttaka


Bukedde Online - Ssente zitabudde ab'ebivvulu bya Bobi Wine\nTrump atandika nkya okwewozaako ku by'omukuggya mu ntebe y'Obwapulezidenti...\nAba People Power batabukidde Mayinja\nObadde okimanyi nti butto w’ensigo z’amapaapaali akola ku maaso...\nKajjansi ekyusizza ekisaawe okuwandula Vipers mu Stambic Cup...\nSsente zitabudde ab'ebivvulu bya Bobi Wine\nKing Saha akoowoodde abantu okujja mu bungi...\nBakutte abatunda zaabu ow'ebicupuli\nBy Josephat Sseguya\nAdded 7th January 2019\nAbategesi b'ebivvulu ne bapulomoota batabuse olwa ssente Gavumenti ze yabaliyiridde olw'okusazaamu ebivvulu bya Bobi Wine olw'abamu obutafuna ku ssente zino.\nDick owa Dick Production (ku kkono)m ne Tonny Sempijja nga bali e Gaba.\nBya JOSEPHAT SSEGUYA\nSSENTE Gavumenti ze yaliyiridde bapulomoota abaafiirwa olw’okuwera ebivvulu bya Bobi Wine zitabudde abategesi baabyo, bapulomoota, abakulira abayimbi ne bannakatemba.\nAbatabuse bonna baasooka kukaabira wamu ne basaba Gavumenti ekkirize ebivvulu bya Bobi Wine gwe baali bataddemu ssente oba si kyo ebaliyirire. Wabula ssente bwe zazze abamu ne babula ku bannaabwe.\nJuma Balunywa owa Balunywa Promotions Ltd. nga y’omu ku baasooka okutegeka ebivvulu bya Bobi Wine ku Colline Hotel e Mukono era ebimu ku byasookerwako okugaanibwa mu July wa 2018, ataamidde banne bwe baludde nga banoonya amakubo agabatuusa ewa Pulezidenti Museveni okumusaba abaliyirire ku ssente ze bafiiriddwa.\nBalunywa agamba nti beerondamu abantu be baasindika ew’omukulembeze, nti wabula yeekanze wiiki ewedde nga ssente zigabwa e Mutundwe ku Serene Suites ate ng’abali mu mitambo okuli Andrew Benon Kibuuka akulira abayimbi ne bannakatemba, Tonny Ssempijja akulira ekibiina kya UMP-NET ekigatta abategesi b’ebivvulu ne bapulomoota n’abaakiikiridde minisitule y’ekikula ky’abantu etwala abayimbi balina abantu be bataayise kusasulwa ate nga nabo baafiirwa.\nBe bataawadde ssente kuliko: JJ Events, Bakiddaawo, eyategeka ekivvulu e Gulu, e Wobulenzi n’ekivvulu kya leediyo ya Big e Mbale.\n1 Dick Productions eyagamba nti yafiirwa obukadde 150 nga yasingayo n’ennyumba ye e Makindye mu ‘bamanelenda’ ng’ategese ekivvulu e Ggaba ku Ssekukkulu n’e Kavumba ku Lusooka omwaka ne biyiibwa.\n2 Pulomoota Fifi eyali ategese e Mubende n’omulala eyategeerekeseeko erya Yasin.\n3 Emma Serugo ne Kaweesi abaali bategese eky’e Namboole ekya Kyarenga mu October wa 2018 nabo baaweereddwa ssente.\n4 Bakanyama ba UUBA security aba Tonny Ssempijja abaagamba nti Bobi Wine teyabasasula mu kivvulu kya Kyarenga e Busaabala nabo baasasuddwa.\n5 Sarah Nassuuna, ono yakubwa puleesa nga December 5, 2018 ku poliisi e Naggulu olwa poliisi okugaana ekivvulu kye yali ategese e Nakawuka teyafunye, wabula Ssempijja yategeezezza nti ensonga ze bazikolako.\nAndrew Benon Kibuuka annyonnyodde\nAbantu abaaleeta ebiwandiiko beebo abaasasuddwa. Pulojekiti eno yakulemberwa Tony Ssempijja eyasaba beewandiise, baaleeta n’obujulizi kwe babanjiza. Naye abantu tebaamutwala siriyaasi ne balaba nga byakupangirira. Baamala kuwulira nti ssente zaafunise ne baggyayo enjala.\nAte n’ebivvulu ebyatunuulirwa byebyo ebyaliwo mu nnaku za Ssekukkulu. Ebivvulu bya Balunywa by’emabegako wadde sigamba nti ye talina kusasulwa naye era teyaleeta mpapula. Ensobi gye ndaba, tetwebuuza ku bakulembeze ba Fire Base abatwala Bobi Wine n’ebivvulu bye ku bantu ki abaagula ebivvulu bye.\nTwalowooza tebajja kukifaako kubanga byali bikwatibwako Gavumenti. Minisita w’eggwanga ow’ekikula ky’abantu, Peace Mutuuza era gwe twayitiramu ebizibu byaffe n’abitwala ewa Pulezidenti ne tufuna ssente.\nTonny Ssempijja by'agamba\nBammemba abali mu kibiina kya UMP-NET bokka be baafunye. Abataafunye tetubamanyi mu kibiina era twandibasanze wa nga tebeewandiisa. Nze nakola pulaani yonna nga nnoonya bwe tufuna ssente ezo era bwe twazifunye twazigabidde bannannyinizo.\nOyo Balunywa ebivvulu ebibye byali wala nnyo mu July ate nga twasinze kufa ku ebyo ebyagaanibwa mu nnaku enkulu. Abalala abataafunye nabo tebeewandiisa oba si bammemba ba kibiina.\n, Bobi Wine,\nLaba ekyabadde ku Introduction Shower ya Julie Angume n'erinnya eppya omwami we lye yamuwadde\nNakibinge akunyizza Haruna Kitooke ku by’abakyala be abaanoba\nEngeri Grenade eyayimba NKULOGA gy'atabuddemu bassereebu\nBaabano abantu 100 abeetisse omwaka 2017\nPoliisi esazizzaamu ebivvulu bya Bobi 40: Pulomoota azirise\nPoliisi ennyonnyodde lwaki yayimirizza ekivvulu kya Bobi Wine e Kamuli\nTrump atandika nkya okwewozaako...\nENTEEKATEEKA ziwedde Palamenti ya Amerika okutandika enkya ku Lwokubiri okuwozesa Pulezidenti Donald Trump, ababaka...\nAba People Power batabukidde Mayinja...\nABA People Power batabukidde Ronald Mayinja olwa kye bayise “okubalyamu olukwe” bwe yatongozza ekibiina ekirwanirira...\nObadde okimanyi nti butto w’ensigo...\nObadde okimanyi nti butto w’ensigo z’amapaapaali akola ku maaso ne kookolo ? Soma wano mu mboozi z'omukenkufu\nKajjansi ekyusizza ekisaawe okuwandula...\nKajjansi ekyusizza ekisaawe okuwandula Vipers mu Stambic Cup\nEyali omubaka wa Lwengo mu palamenti...\nEyali omubaka wa Lwengo mu palamenti Getrude Nakabira afudde


От Марка 12 NRT - Makko 12 LCB | Biblica América Latina\nОт Марка 12 NRT - Makko 12 LCB\nOlugero lw’Abalimi Ababi\n1Awo Yesu n’atandika okwogera nabo mu ngero, ng’agamba nti, “Waaliwo omusajja eyalima ennimiro y’emizabbibu, n’ateeka olukomera okugyetooloola, n’ateekamu essogolero, n’azimbamu n’omunaala, n’agifuniramu abalimi abaagipangisa, n’agenda olugendo. 2 Ekiseera ky’amakungula bwe kyatuuka, n’abatumira omuddu okufuna ebibala okuva mu nnimiro ey’emizabbibu. 3 Naye bwe yatuuka ku nnimiro abalimi ne bamukuba ne bamusindika n’addayo ngalo nsa. 4 Nannyini nnimiro n’atuma omuddu we omulala, oyo ne bamukuba olubale, ne bamuswaza. 5 Omubaka omulala gwe yatuma baamutta bussi, ate abalala be yazzaako okutuma, abamu baabakuba n’abalala ne babatta.\n6 “Yali asigazzaawo omu yekka ow’okutuma, ye mutabani we omwagalwa. Bw’atyo n’amutuma gye bali ng’agamba nti, ‘Bajja kussaamu mutabani wange ekitiibwa.’\n7 “Naye abalimi abo ne bateesa bokka na bokka nti, Ono ye musika, mujje tumutte ebyobusika tubyesigalize! 8 Awo ne bamukwata ne bamutta omulambo gwe ne bagusuula ebweru w’ennimiro y’emizabbibu.\n9 “Mulowooza nannyini nnimiro alikola atya? Agenda kujja, abalimi abo bonna abazikirize, ennimiro ye agipangiseemu abalimi abalala. 10 Temusomangako byawandiikibwa nti,\n11 Ekyo Mukama ye yakikola\nera kitwewuunyisa nnyo okukiraba.’ ”\n12 Abakulembeze b’Abayudaaya ne bamanya ng’olugero lwali lukwata ku bo, olwo ne banoonya engeri gye bayinza okumukwata, naye ne batya ekibiina. Ne bamuviira ne bagenda.\n13 Ne bamuweereza abamu ku Bafalisaayo n’Abakerodiyaani boogere, bagezeeko okumutega mu bigambo. 14 Awo ne bajja gy’ali ne bamugamba nti, “Omuyigiriza, tumanyi ng’oyogera mazima era tolina gw’otya. Toffaayo ku nfaanana y’abantu, wabula amazima ameereere, era oyigiriza ekkubo lya Katonda. Kituufu okuwa Kayisaali omusolo oba tetugumuwa?”[a]\n15 Naye Yesu n’ategeera obunnanfuusi bwabwe n’abagamba nti, “Lwaki munkema. Mundeetere ensimbi ngirabe.” 16 Ne bagimuleetera, n’ababuuza nti, “Ekifaananyi kino n’ebiwandiiko ebiri ku nsimbi kuno by’ani?”\nNe bamuddamu nti, “Bya Kayisaali.”\n17 N’abagamba nti, “Kale ebintu bya Kayisaali mubiwenga Kayisaali n’ebya Katonda, mubiwenga Katonda!”\nNe bamwewuunya nnyo.\nYesu Abuuzibwa ku by’Okuzuukira\n18 Awo Abasaddukaayo abagamba nti tewali kuzuukira, ne bamubuuza nti, 19 “Omuyigiriza, Musa yatuwa etteeka erigamba nti omusajja omufumbo bw’afanga nga tazadde baana, muganda w’omufu awasenga nnamwandu wa muganda we oyo alyoke amuzaalire abaana. 20 Waaliwo abooluganda musanvu, mukulu waabwe n’awasa, Oluvannyuma n’afa nga tazadde baana. 21 Muto w’omufu kwe kuwasa nnamwandu wa mukulu we, waayitawo akabanga katono naye n’afa, nga naye tazadde mwana. Muganda w’omufu amuddako n’awasa nnamwandu oyo, naye n’atazaala. 22 Bonna omusanvu ne bafa ne baggwaawo. Oluvannyuma n’omukazi naye n’afa. 23 Kale, mu kuzuukira kw’abafu omukazi oyo aliba muka ani, kubanga bonna yabafumbirwako?”\n24 Yesu n’abaddamu nti, “Ekibaleetedde okukyama bwe butamanya byawandiikibwa, n’obutategeera maanyi ga Katonda. 25 Kubanga bwe balizuukira mu bafu tebagenda kufumbiriganwa, kubanga bonna baliba nga bamalayika bwe bali mu ggulu. 26 Ate ebifa ku kuzuukira kw’abafu, temusomanga mu kitabo Musa bwe yali ku kisaka Katonda n’amugamba nti, ‘Nze Katonda wa Ibulayimu era Katonda wa Isaaka era Katonda wa Yakobo?’ 27 Katonda si Katonda w’abafu, wabula ow’abalamu. Mukyamye nnyo.”\n28 Awo omu ku bannyonnyozi b’amateeka eyali ayimiridde awo ng’awuliriza bye baali beebuuza, n’ategeera nga Yesu azzeemu bulungi. Naye n’amubuuzaayo nti, “Mu mateeka gonna, erisingamu obukulu lye liruwa?”\n29 Yesu n’amuddamu nti, “Ery’olubereberye lye lino nti, ‘Wulira, Isirayiri! Mukama Katonda waffe, Mukama ali omu yekka. 30 Era yagala Katonda wo n’omutima gwo gwonna n’omwoyo gwo gwonna, n’amagezi go gonna, n’amaanyi go gonna.’ 31 N’eryokubiri lye lino nti, ‘Oyagalanga muliraanwa wo nga bwe weeyagala wekka.’ Tewaliiwo mateeka malala gasinga ago bukulu.”\n32 Omunnyonnyozi w’amateeka n’agamba nti, “Omuyigiriza ekigambo ky’oyogedde kya mazima bw’ogambye nti waliwo Katonda omu yekka era teriiyo mulala. 33 Era mmanyi nga kikulu nnyo okumwagala n’omutima gwaffe gwonna, n’okutegeera kwaffe n’amaanyi gaffe, n’okwagala muliraanwa wo nga bwe weeyagala wekka, era ng’ekyo kikulu okusinga ebiweebwayo ebyokebwa ne ssaddaaka.”\n34 Yesu bwe yalaba ng’omusajja azzeemu n’amagezi n’amugamba nti, “Toli wala n’obwakabaka bwa Katonda.” Okuva ku ekyo ne watabaawo muntu n’omu eyayaŋŋanga okwongera okumubuuza ebibuuzo ebirala.\nKristo Mwana wa Ani\n35 Bwe waayitawo akabanga, Yesu yali ayigiriza mu Yeekaalu, n’ababuuza nti, “Lwaki abannyonnyozi b’amateeka bagamba nti Kristo Mwana wa Dawudi? 36 Kubanga Mwoyo Mutukuvu bwe yali ali ku Dawudi, Dawudi yennyini yagamba ku bwa Mwoyo Mutukuvu nti,\n“ ‘Mukama yagamba Mukama wange nti,\nokutuusa lwe nditeeka abalabe bo\nwansi w’ebigere byo.” ’\n37 Dawudi yennyini amuyita Mukama we, ayinza atya ate okuba Omwana we?”\nEkibiina kyalimu abantu bangi, ne bamuwuliriza n’essanyu.\n38 Awo Yesu n’ayigiriza ng’agamba nti, “Mwekuume abannyonnyozi b’amateeka, kubanga baagala nnyo okwambala ne batambulatambula mu butale ng’abantu babalamusa. 39 Baagala nnyo okutuula mu bifo ebisinga obulungi mu makuŋŋaaniro, n’okutuula mu bifo eby’ekitiibwa ku mbaga. 40 Kyokka, banyagako bannamwandu ebintu byabwe, ne beeraga nga basaba esaala empanvu ennyo. Ekibonerezo kyabwe kyekiriva kibeera ekinene ddala.”\nEkirabo kya Nnamwandu\n41 Awo Yesu bwe yatuula okwolekera eggwanika ly’ensimbi, n’alaba engeri ekibiina ky’abantu gye bateekamu ensimbi mu ggwanika. Abagagga bangi baali bateekamu ensimbi nnyingi.[b] 42 Awo nnamwandu eyali omwavu n’ajja n’ateekamu ebitundu bibiri, ye kodulante.[c]\n43 Yesu n’ayita abayigirizwa be, n’abagamba nti, “Ddala ddala mbagamba nti nnamwandu oyo omwavu awaddeyo nnyo okusinga bonna bali abatadde mu ggwanika. 44 Kubanga bonna bataddemu ku bibafikkiridde, naye ate nnamwandu ono mu kwetaaga kwe ataddemu kyonna ky’abadde nakyo, ekibadde kijja okumuyamba obulamu bwe bwonna.”\n12:14 Okuwa Kayisaali omusolo: Abayudaaya mu Yuda baali bateekwa okuwa Kayisaali omusolo. Bangi ku bo baali tebakkiriziganya kalombolombo ako, kubanga baalowooza nga kyali kukkiriza bufuzi bw’Abaruumi\n12:41 Etterekero ly’ensimbi mu yeekaalu lyabeeranga mu luggya lw’abakazi. Abasajja n’abakazi bakkirizibwanga mu luggya olwo, kyokka ng’abakazi bo bakoma awo, ate abasajja bo nga beeyongerayo munda mu yeekaalu\n12:42 ze ssente ezaali zisingirayo ddala okuba eza wansi mu muwendo mu Palesitayini mu biro ebyo\nLCB : Makko 12